text:
21 luglio 2008
Universitât dal Friûl
Ancje a mi no mi plasarès pierdi cheste istituzion domandade a grande vôs dal popul furlan e otignude cu la leç su la ricostruzion dopo dal taramot (art 26 di une leç dal Stât che no mi somee modificabil cun tante facilitât...).
Al è ancje di dî che però, cuant che a àn voie, sui gjornâi no viodin la ore di montâ sù une buriane che no ti dîs e ancje ta cheste ocasion a àn scjadenade une burascje intune tace di aghe. Di fat... la robe mi somee che e sedi rientrade propit par vôs dal President...
19 commenti:
- Furlans de diaspore ha detto...
-
Interessant, in tal Maryland o vin 11 universitâts publichis. ( Finanziadis dal Stat .)
No dome, ma ogni contee e a le so Universitât locâl che ufrîs diplomas di doi agns.
No viôt nissun probleme... al sara' che le "centralite" e je une malatie taliane. O forsit e je une buine ocasion par fa polemiche.. :-)
- 22/7/08 17:34
- Scovacis ha detto...
-
Bè... no è che une universitât che mi fâs buine une lauree par doi agns di studi mi samei cuissà ce.
- 22/7/08 19:01
- Furlans de diaspore ha detto...
-
Dree,
e son istituzions locâl plui che altri par formazion professional o par cui cal a voie di ricualificasi in tun gnûf mistiar specializât.
Ma ducj i credits e puedin vignî' trasferìs in tune Universitât statâl le che si pues continuà par altris 2/ agns di scuele.
- 22/7/08 19:59
- forestpark ha detto...
-
Bundi' a duc.
dos robes:
-a Furlan de diaspore, i volevi nome domandati se tu ti riferessis ai Community College, oppur al sisteme del University of Maryland..
b- i volevi sottolinea' come che in Americhe, la che si va a cjala' tantes voltes cence ve une vere conoscince dal sisteme, les donazions dai ex students (alumni) a le lor alma mater e son consistens e e iudin no poc a tigni' su le baracche. In tune universitat, e ai viodut: McDonnell Building, dat de McDonnell de aereonautiche; un Monsanto Building, dat dal colosso de agrochimiche; e une rie di Danforth Buildings, das di une famee cu tun ruolo ancje te Purine.
A Udin, di ce che mi impensi, nome aules cu les letares dal alfabeto..
mandi
mandi
- 23/7/08 04:08
- Furlans de diaspore ha detto...
- Questo commento è stato eliminato dall'autore.
- 23/7/08 04:17
- Furlans de diaspore ha detto...
-
Forestpark,
Si, lis Universitâts local ( a livel di contee ) che mi riferis e son i "Community Colleges".
In plui sot de tutele dal Stat dal Maryland e son 11 altris Universitats
cun tant di cors Undergraduate e Graduate, sparniciadis ator par stat cun diviars livei di reputazion dal eccelent al mediocre.
- 23/7/08 04:21
- checo ha detto...
-
Mandi Christian
scolte no sta fami cola i bras!
Jo o capis le to posizion ma no tu puedis nacje prova a imboninus in cheste maniere! Cuant che ti si fevele di Tondo tu mi sameis chei dal Opus Dei cuant che tu j tocjs il Pape! Dai su Chistian cir di jessi almancul un fregul critic, ancje tu come Berluscon? E je colpe dai gjornai comunicj che scrivin alc? Ma valà dai, propite il Messaggero Veneto???
Jo no crot di ve le reson te sachete ma al è sot dai voi di ducj che:
- il Guviar (ancje chel di prin)al tajedi a salvadi vie i fianziaments;
- Saro e Collino cui lor amis massons di Triest e vedin l'interes a tajagj lis gjambis ae Univeristat dal Friul parceche da politics volpats no vuelin che le int e cressedi e e resonedi cui lor cjafs;
- le soluzion des fondazions al è un imprest par tigni lis brenis de autonomie universitarie parceche e an pore di je;
- po o vin le bocjate di Triest che brame di ve beçs dome par je, parona plui che po e ferma il cressi dal Friul.
O vuei crodi che Tondo al sedi in buine fede ma mi par che nol è tant acuart, no sai se par ordins di partit, o pe ereditat centralistiche cjapade su cuant ch'al ere socialis, o parceche nol sint tal cur, come che à bisugne, le so tiare.
mandi checo
- 23/7/08 15:50
- thermonuke ha detto...
-
Ma Saro no erial chel che tal 2003 al a fate le Liste pe autonomie furlane?
- 23/7/08 15:59
- Venusia ha detto...
-
Christian sbaglio o i critics (polemics, al è plui adat) di chest blog a son simpri chei anonims? Thermo, checo, il rompiscatole...pore di mostrâ la muse? =)
- 23/7/08 17:07
- thermonuke ha detto...
-
mi par di ve dite une veretat che no rispuint ae fisiognomiche o ae estetiche, le me muse no jentre.
- 23/7/08 17:26
- il rompiscatole ha detto...
-
Eh sì Ninine, come al solito quando non ci sono argomenti per controbattere pacatamente alle critiche (polemiche) si prova a denigrare chi le ha avanzate e si grida "dagli all'anonimo", imitando "dagli all'untore". Insieme ai tanti che si esercitano in questo sport, mi ricordi un certo "sensar". Dietrologia docet ! Comunque mi sei sempre simpatica.
- 23/7/08 18:04
- Christian Romanini ha detto...
-
Mandi a ducj
sul la cuistion dal anonimât, no mi sposti plui di tant, o preferìs viodi i contignûts e confrontâmi cu lis ideis. Se un al dîs alc di interessant e al à voie di restâ anonim, al pues fâlu.
Su la osservazion di Checo, mi somee che la uniche rispueste che mi sint di dâ e je cheste...
Sul Messaggero Veneto di vuê
Tondo: «Nessuna fusione:
due fondazioni per gli atenei»
di Giacomina Pellizzari
UDINE. «L'autonomia dell'università di Udine è fuori discussione». Il presidente della Regione, Renzo Tondo, l'aveva garantito al rettore dell'ateneo friulano, Cristiana Compagno, e ieri l'ha ribadito al Senato accademico, riunito a palazzo Florio a Udine. E se si arriverà alla costituzione delle Fondazioni di diritto privato, visto che Tondo le approva, si dovrà rigorosamente parlarne al plurale perché le Fondazioni, ha assicurato il governatore, «saranno due: quella di Udine e quella di Trieste». Rientra insomma il progetto anticipato dall'assessore, Alessia Rosolen, che prevedeva la creazione della Fondazione di diritto privato "Università del Friuli Venezia Giulia" tra gli atenei di Udine, Trieste e la Sissa.
Posti questi paletti, però, Tondo ha precisato che «in presenza di uno scenario economico nazionale che poco induce all'ottimismo, è necessario presentarsi come un sistema unico, sostenuto da una visione d'insieme fra gli atenei di Udine e Trieste e valorizzato dalle rispettive specificità e peculiarità». Solo a queste condizioni, ha aggiunto il governatore, «possiamo sperare di raccogliere consensi e garanzie dal ministro Gelmini, che mi ha assicurato la sua disponibilità a ricevere quanto prima i tre rettori regionali a Roma». In quell'occasione, insomma, come ha puntualizzato Tondo, «non si parlerà di università unica», ma di un progetto di razionalizzazione che sarà deciso dai rispettivi Senati accademici.
Nel definire «una strumentalizzazione» la minaccia degli autonomisti friulani di riportare la gente in piazza a difesa dell'ateneo friulano, Tondo ha ricordato «che oggi come 30 anni fa la competizione tra Udine e Trieste è un valore aggiunto, ma questo non toglie la necessità di creare sinergie tra le università». E anche la Regione è pronta a fare la sua parte già dalla prossima Finanziaria nei confronti dei «settori più qualificanti per lo sviluppo del territorio. Tra questi, naturalmente, anche la formazione, il lavoro, l'università e la ricerca». Tondo, in effetti, si è detto disponibile a valutare le richieste di contributi che riceverà dall'ateneo friulano mentre aprirà la trattativa per portare a Trieste le competenze sull'università come già avviene per le province di Trento e Bolzano.
Le rassicurazioni del presidente, però, non bastano a calmare gli animi degli autonomisti friulani che continueranno a vigilare sull'autonomia dell'ateneo friulano. «Esprimo un cauto ottimismo – avverte l'onorevole Renzo Pascolat – perché c'è una chiara considerazione dei problemi, ma questo non ci impedirà di continuare a mantenere alta la guardia per evitare che l'autonomia dell'ateneo friulano venga svenduta a Trieste».
Ieri, alla Camera, anche il deputato, Ivano Strizzolo, ha sollecitato il Governo a rivedere i criteri con cui vengono assegnati i fondi alle università e a riequilibrare le risorse a favore degli atenei sottofinanziati. Strizzolo ha citato, infatti, il caso dell'ateneo friulano che «pur avendo raggiunto i livelli di eccellenza e registrato da tempo un crescente numero di studenti è fra le università più sottofinanziate d'Italia».
(23 luglio 2008)
- 23/7/08 20:20
- forestpark ha detto...
-
I cjapi spunto dai post precens par fa une riflession/domande avonde ingenue, ancje ai che si metin sot de ombrene dai autonomist.
Uniud e a viet des facoltas, in primis Giurisprudence, in timps une vore recents (i crot no prime dal 2000), quant che une medesime facoltat di qualitat e esisteve ancje a TS di tant prime, cun une notevule spese (cjate fur i professors, cree el dipartiment, vierc le biblioteche..).
Une scelte che mi par devia' fuartementri des tant auspicades politiches di sinergie tra i doi ateneos..
O forse i autonomisc ano voe di ve' dutes les facoltas a Udin, pe serie "fassin di bessoi"..?
I crot cal sedi mior punta su pocjes facoltas, e di livell, in grad di attira' students ancje al di la dal Piave. No stin dismenteasi che di fruss an de simpri mancul, e che el bacin di utence di uniud nol e' paragonabil a chel di Padue, Bologne o Milan, tant par di tre sitas..
- 23/7/08 20:58
- Christian Romanini ha detto...
-
Mandi Forest, no stin a cjalâ dome di une bande: mi somee che ancje a Ts a vedin viert un cors di siencis de formazion dopo che al jere stât fat a Udin... ise une coincidence?...
Secont me une sane concorince e je une robe buine: e aumente la competitivitât e al è evident che su presuposcj difarents, i 2 ateneus a son a bogns nivei.
- 23/7/08 21:14
- thermonuke ha detto...
-
Ma, Forestpark,
tu sos propit un ingjenuo :-)
chi si tabaje di pulitiche mico di cualitat dal studi!
Cioe, o volevi di che o soi a plen d'acordo cun te!
Ma conche si pierdisi tes plumis di une acuile...
- 23/7/08 21:16
- checo ha detto...
-
Mandi Christian e companie,
l'articul dal MV lu vevi za let, o vevi za cjapat bon le discrete posizion di Tondo ma o resti in vuaite come Pascolat.
Scuasit dut biel e dut bon l'articul ma come simpri il MV non sgarfe fin sul vues.
O cir di spiegami mior sul cont des fondazions. Buine le posizion di Tondo di fa une par ogni universitat par lassa le "autonomie" ma cul meti impins le fondazion l'universitat no sara plui autonome te gjestion perceche tal diretif de fondazion e vignaran sgancas i solits tirepiits dai partits, voleso capile o no? (Forest in Americhe sono dentri politics te gjestion de universitats???) o crodeso ancjemò a Sante Luzie e al Bambin Gjesù? Voleso un esempli pales? Metet il nas te Fondazion CRUP, informaisi cemut che girin lis nominis e cemut e dula che vegni girats i becs... pal amor di Dio e fas ancje tantis azions e intervents di presea, ma... metet il nas informaisi e fasesi une idee.
O cjati justis sedi lis riflesion di Forest che di Chistian sui coscj, dopleons e le concorince, cert j ul cjatat un ecuilibri ma soredut o crot che bisugne lassa in pas i retors, s'al ocor che i politics jur fsedin save che no ndè masse becs ma si à ancje di stajur dongje e premia i lor sfuarcs e risultats. Viodet che in Italie te universitat o sin tant indaur rispiet a l'Europe, altro che taja i becs!
Ninine o resti anonim par une serie di oportunitats che no pues conta, se no ti vai ben tu ses libare di domandagj al paron dal blog di metimi sot veri, dutcas o cunfidi che une neodotoresse vignude fur di une universitat che nus à costat cetancj sacrificis e rivi ancje a di e fa alc par chei che vignaran dopo di je e par chel che ti sta sucedint intor, il mont nol è fat dome di persut di San Denel e no puedin jessi simpri j operaris a la in place. Scusimi ma jo o soi frac, s'o ai di difinditi ti difint, se tu mi sameis in fal tal dis, viot tu.
mandi checo
- 23/7/08 22:52
- forestpark ha detto...
-
appunto, thermo..
i stin tabant di politiche, che in talian ma ancje in furlan e fas rime cun 'spoil system'..
E visto che di 'universitas di qualitat'e stin tabaant, no pensaiso che si podaress ancje magari un tic alcja' les tasses di iscrizion..?
- 24/7/08 01:31
- Venusia ha detto...
-
Checo, no tu mi cognossis e cuindi no sta permetiti di dimi ce che o ai di fâ par chei altris, e tant mancul no sta permetiti di fevelami come se tu fossis me pari, o sai jo ce che o fas, bon dome di criticâ e vierzi la bocje par jemplale di aiar!
- 25/7/08 14:21
- checo ha detto...
-
Pe Ninine sustade:
- jo no ti ài dit ce che tu às di fa, o ài dit ch'o speri che tu fasis o disis alc;
- no sai ce che ti dis to pari (afars di fameee vuestre), ma ti ài dit che jessi rivats a ve le universitat dal Friul al è stat un sacrifici di tancj e si spere che chei che gjoldin di je, prin cumò e in futur, si dedin da fa par difindile e fale incressi;
- posto che no tu rivis a discori des robis in cause, almancul no sta sustati tant, no tu paris bon a fa batudutis come une peteçone di pais, tu sameis za vecje, tant vecje.
se tu as voe di confrontati o soi ca, sta a becasi no mi interesse.
tenti da cont
mandi checo
- 28/7/08 14:35


c: text/html

text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 3 cognons che no si disarès, ma a àn divignince slovene. (Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
GOLLES
Dal adietîf sloven gol cun –ez al è vignût fûr il cognon Golez, che al ven scrit Golles.
Gol par sloven al vûl dî “crot, dispueât, spelât, coçon” e duncje in origjin si sarà tratât di un sorenon di un cun pôcs cjavei.
Al è un cognon tipic di Stermizza, tal comun di Savogne.
1314 Danielis dicti Golic in Carnia; 1321 Antonij filij Goleçan a Cividale; 1381 Jurius dictus Goliç a Cividale; 1612 Grigor Goles de Starmaz; 1651 filius Lucae Goles de Stermiza.
SITTARO
Al derive, cun le zonte di –ar, dal sostantîf sloven sito “tamês”. Facil che al sedi stât il sorenon di un che al faseve draçs. Tipic dal comun di San Pieri dai Sclavons, si cjatilu ancje a Azide e Vernâs.
1643 Rev. Martinus Siter curato di Volzana scrive al Patriarca d’Aquileia:… à me è impossibile in questi asperi monti, dar Sufficiente pabulo Spirituale à tante anime Sottoposte a questa mia Cura, per tanto ripresento Joanne Velicognia a V. Ill.ma et Rev.ma Supplicandola humilmente resti gratiata di habilitarlo al resto dei Ordini Sacri Senza ulteriore interstitio a fine Vengano Suffragate anime et io disgranato della anscianza et Solevato di Si grava Stra Ordinario Peso…
SCOZIERO / SCOZZIERO
Cognon documentât a Cividât fin dai prins dal Sîscent, si cjatavilu ancje a Sorzint e, in dì di vuê, al è une vore presint des bandis di Cjaurêt, sot la forme slovene di Skocir.
Di fat, al derive propit dal verp sloven skociti che al vûl dî “saltâ”, che al vignive une volte doprât ancje come sostantîf fevelant di personis une vore piçulis di stature e che a jerin puartadis a vê dispès scats di gnervôs.
1501, 28 dic. Gasparino Scocir q. Mattia di Sorzento vende per 50 duc. livello 5 St. fr. al nob. Franc. q. Federico de Portis; 1692 Jseffo Scoccier di Cividale, lavorante di bottega di D. Carlo Brusandola, teste in docum. della Fraterna del SS.mo Rosario di S.Pietro Schiavoni.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
Chest an si conte la edizion numar vincjenûf dal festival de musiche in mont che al cjape dentri Cjargne, Val Cjanâl e Cjanâl dal Fier. E ancje se fin sul ultin ducj i apassionâts di Carniarmonie, un public che no si conte par tant che al è, dal Friûl, de Italie e dal forest, a pensavin che cheste edizion no si fasès par vie dal pericul di infezion di coronavirus, la biele gnove e je rivade e duncje ancje chest an Carniarmonie si fasarà, e si sta fasint, cun concierts che a son scomençâts ai 18 di Lui e che a laran indevant fin ai 6 di Setembar. Carniarmonie al fâs la sorprese di rivâ a un gnûf record, in barbe aes dificoltâts, programant une rassegne di ben cuaranteun apontaments, in vincjenûf localitâts diviersis, simpri tal rispiet des disposizions sul distanziament. I lûcs privilegjâts a restin lis bielecis naturalistichis dal paisaç e dal teritori, lis plêfs antighis, lis glesiis, lis abaziis, i museus, i palaçs, e chest an ancje concierts tal viert, tant che in Malghe Pura, tal sît archeologjic di Zui, in Val Saisere, par une colaborazion fortunade cul festival Risonanze di Malborghet e Valbrune, stant che il festival al colabore benon ancje cul Ent Regjonâl Teatrâl par trê datis realizadis insiemi, e cul festival Anciuti dedicât al costrutôr di struments a flât di Fors Disore. Un Istât di musiche pure intes purecis de mont furlane, par un cartelon di apontaments gjenerôs, ducj a gratis, ma dome su prenotazion, lant sul sît carniarmonie.it indulà che si cjatin dutis lis informazions sui concierts, sui programs musicâi e diviersis propuestis e atrativis par vivi, mangjâ e durmî in mont, in sinergjie cu la Agjenzie regjonâl dal turisim.
◆ Une des missions di Carniarmonie e je, in plui che la valorizazion dal teritori e dai bens artistics che la Cjargne e conserve, ancje la promozion di artiscj e musiciscj furlans, sedi di interpretis di cariere ricognossude, sedi di ecelencis zovinis che a son daûr a fâsi un non in realtâts impuartantis.
◆ Tra i ospits dal Friûl e programs leâts ai nestris valôrs di furlans, o segnalìn “Jacopo Linussio e il gnûf spirt european” a Comelians, par un conciert cul fortepianist Albert Busettini e la violiste di gjambe Maddalena del Gobbo, par musichis ambientadis tal periodi dal grant mestri dal tiessût cjargnel, ai 8 di Avost. La dì dopo, in Malghe Pura, al è l’ensemble di trombis dal Friûl – Vignesie Julie, direzût di Giovanni Vello, cuntun program dedicât ae mont. Dut furlan al è l’Ensemble Variabile che al dediche un conciert a Beethoven a Prât di Resie, ai 14 di Avost, come la Accademia Arrigoni di San Vît dal Tiliment, che e sarà a Malborghet e Valbrune doi dîs dopo; il furlan The Nuvoices Gospel & More Project direzût di Rudy Fantin a Tarvis ai 19; Elsa Martin e Stefano Battaglia ai 23 tal Museu Cjargnel “Michele Gortani”, fin al Côr Fvg, ae Fvg Orchestra, par rivâ al Côr Polifonic di Rude, direzût di Fabiana Noro ai 3 di Setembar a Prât di Cjargne. ❚
Carniarmonie: un Istât di musiche inte purece de montAlessio Screm
Chest an si conte la edizion numar vincjenûf dal festival de musiche in mont che al cjape dentri Cjargne, Val Cjanâl e Cjanâl dal Fier. E ancje se fin sul ultin ducj i apassionâts di Carniarmonie, un public che no si conte par tant che al è, dal Friûl, de Italie e dal forest, a pensavin che cheste edizion no si fasès par vie dal pericul di infezion di coronavirus, la biele gnove e je rivade e duncje ancje chest an Carniarmonie si fasarà, e si sta fasint, cun concierts che a son scomençâts ai 18 di Lui e che a laran indevant fin ai 6 di Setembar. Carniarmonie al fâs la sorprese di rivâ a un gnûf record, in barbe aes dificoltâts, programant une rassegne di ben cuaranteun apontaments, in vincjenûf localitâts diviersis, simpri tal rispiet des disposizions sul distanziament. I lûcs privilegjâts a restin lis bielecis naturalistichis dal paisaç e dal teritori, lis plêfs antighis, lis glesiis, lis abaziis, i museus, i palaçs, e chest an ancje concierts tal viert, tant che in Malghe Pura, tal sît archeologjic di Zui, in Val Saisere, par une colaborazion fortunade cul festival Risonanze di Malborghet e Valbrune, stant che il festival al colabore benon ancje cul Ent Regjonâl Teatrâl par trê datis realizadis insiemi, e cul festival Anciuti dedicât al costrutôr di struments a flât di Fors Disore. Un Istât di musiche pure intes purecis de mont furlane, par un cartelon di apontaments gjenerôs, ducj a gratis, ma dome su prenotazion, lant sul sît carniarmonie.it indulà che si cjatin dutis lis informazions sui concierts, sui programs musicâi e diviersis propuestis e atrativis par vivi, mangjâ e durmî in mont, in sinergjie cu la Agjenzie regjonâl dal turisim.


text:
Barabe in libertât07 di Avrîl 2007
Fra i tancj aspiets scandalôs du chel scandul che e je la passion e la muart dal Signôr dal pont di viste dal dirit, de justizie, de cussience, un dai fats plui sunsurôs e je la decision, cjapade di Pilât e convalidade a furôr di popul, di condanâ Gjesù e di meti in libertât Barabe, un presonîr une vore cognossût (Mt 27, 16) chal jere stât metût dentri parcè che a veve inviade une rivolte in citât e al veve copât (Lc 23, 19). Duncje un terorist che il governadôr di un regim forest e mâl viodût al varès vût di tignîlu ben peât e butâ vie la clâf.
Za il meti sul stes plan un delincuent cuntun che lui stes al conferme cun muse rote di no vê cjatât in lui nissun rimpin par condanâlu (Zn 18, 38) al dîs la serietât, limparzialitât , la passion pe justizie di chest om che la storie lu assolf pal fat che si è lavât lis mans. Come se lavâsi lis mans denant di une injustizie e fos une monade par un chal à il dovê di ministrâ, e duncje di servî, la justizie.
Ma ce che al fâs plui impression al è che il sorestant, che par definizion o par arbitri al po fâ e al fâs ce chal vûl cence domandâi il permes a dinissun (se no ce podê esal?!), cuant che al à di fâ cualchi carognade al vûl il supuart dal popul. No di cualchi persone responsabil e cussiente, che lu consei ben, ma dal popul cjapât come grum bacanant e disordinât, che al conferme decisions o iniziativis che nancje nol capìs la puartade e la gravitât. Cheste manìe plebissitarie e je tipiche di ogni podê arogant e incuinât e e travierse i popui e i secui. Ogni ditatôr si poe su la fole, al berghele dal barcon, si fâs viodi circondât di fruts come une superiore di asilo. E la int e bêf chestis inmagjinis, che a son velen mortâl. Trope int dai nestris paîs, di ogni categorie sociâl, no ae berghelât contente cuant che Mussolin, ai 10 di jugn dal 1940, al à diclarât vuere? Pôc dopo tantis di chês maris a saressin restadis cence fîs, lis feminis cence om, e i fîs cence pari, parcè che il sanc, come simpri, al sarès colât sore di lôr, anzit al sarès stât dal lôr.
Che Barabe al sedi di bot simpri libar a prefarence di Crist al è un fat dolorôs che si ripet, deventant purtrop la regule e no lecezion. Parcè che il podê al à la possibilitât e mieçs di comprâ judiçs e tribunâi, cuant che no si fâs leçs su propie misure e tornecont. Ancje in dì di vuê o viodìn che lis presons a son plenis di intausse, laris, drogâts, cjochelis, violents, int che e sta ben li dentri. E nô, in buine fede, o berlìn che al è just metiju dentri ducj e lassâju dentri a fraidessi. No soi pe assoluzion gjeneralizade di ducj chei che a combinin robatis e al è just che la societât si difindi e e difindi i siei citadins. Ma sono propit chei li che a ruvinin il mont? Sono propit chei li che a fasin i delits plui grancj e lis porcariis plui orendis? Prime di lôr e plui di lôr no mèrtino di lâ dentri chei che a fasin lis vueris, che a bombardin lis citâts, che a fasin i miliarts traficant cu lis armis, che a sfrutin i puars ridusintju te sclavitût di un lavôr cence pae e sigurece, che a rapinin lis tieris dal tierç e cuart mont des materiis primis e, sore, ur strucjin magari lis scovacis nucleârs, chei che a incuinin e a fischin lambient, che a doprin linteligjence par inventâ tecnologjis di muart, che a fasin leçs cuintri de puare int?
Denant di cheste liste vergognose di int responsabil e impunide, che e pontifiche sui gjornâi, par television e tai parlaments, il popul ancjemò une volte ur bat lis mans e ju osane. Po al vignarà il moment, masse tart, di batisi il pet e di maludîju.


text:
… @ Cividât
Il 22-23-24 di Avost dal 2014 si à davuelt il Pali in onôr dal patron de citât, Sant Donât. Une tradizion popolâr antighe che puarte Cividât indaûr intal timp fintremai al 1200/1300. In chescj dîs si pues tornâ a vivi i timps de Ete di Mieç, indulà i artesans a lavoravin il len, la lane, il corean, la piere e i metai e lis pieris preziosis tant che la int si cjatave la sere intes betulis. Vie par il Pali i cinc borcs si disfidin in dôs garis: la corse e il tîr cun l’arc. Une volte aes garis a cjapavin part ancje i citadins di altris citâts o cjistiei e al jere ancje la corse cun i cjavai. Il moment plui biel di chest avigniment al è il corteu dilunc lis stradis dal centri la domenie matine indulà si puedin viodi i nobiloms compagnâ lis cotesanis, i popolans e i contadins cun i lôr cjars, i soldâts intes lôr armaduris cun lis spadis, i sunadôrs cun il fulzic o il tambûr grant e lis compagniis di saltarins e di bufons. Cuant, po’, e cale la sere cjaminant dilunc lis scuindudis luminadis des cjandelis e somee propit di rivivi chei timps.
Il 20 di Avost dal 1368, la sflandorose Citât di Cividât, e decideve cun leç che il Pali di S.Donât si fos tornât a fâ “par simpri”, par la cuâl si pues pensâ che al jere aromai deventât une manifestazion une vore impuartantone. Si larà indenant a fâlu fintremai al 1797 cuant Napoleon no vûl plui che si fasedi.
Ma intal 2000 il Pali e ven riscuviert e si tache a fâlu insuazantlu inte seconde part dal XIV secul, ven a stai intal periodi dal patriarcjât di Marquardo von Randeck (1368-1382), par vie che chest al è un dai moments storics plui impuartants pal Friûl e par il Patriarcjât. Di fat Marquardo e rive ad ore a fâ la leç “Constitutiones Patriae Forojulienses”, un gnûf ordenament une vore inovatîf par chei timps che e restarà in vore fin a cuant no rive, magari cussì no, il Patriarcjât di Vignesie.
Il Pali si davuelç intal fin di setemane plui dongje ae zornade di S.Donât, il 21 di Avost, e a vegnin fatis lis garis di corse e di tîr cun l’arc e la balestre.
I cinc borcs storics dentri lis muris de citât a son:
Burgo dal Domo: : cun i colôrs e il steme de nobile famee De Portis;
Burgo Brossane: cun i colôrs e il steme de nobile famee Formentini;
Burgo Sant Domeni: cun i colôrs e il steme de nobile famee Canussio
Burgo Sant Pieri: cun i colôrs e il steme de nobile famee Boiani
Burgo Ponti: cun i colôrs e il steme de nobile famee Conti.
Il borc che al rive a vê plui ponts intes garis al vinç il Pali e al ten il confenon inte sô glesie
Il sît dedeât al avigniment al è paliodicividale.it
1- Look at… the movie: PALIO di SAN DONATO 2014 @ Cividale del Friuli
2- Look at… the pictures: Palio di San Donato 2011
3- Look at… the movie: PALIO di SAN DONATO 2011 @ Cividale del Friuli
😎


text:
La Patrie dal Friûl e je aromai passe di un an che à inviât la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di incuintrâ cualchi realtât interessante…
✽✽✽
Il mês stât pe vilie di S. Zuan (la gnot dai 23 di Jugn), su Facebook o vin cjatât une iniziative singolâr: un flash mob virtuâl par celebrâle. Un flash mob al è il metisi dongje di un trop di personis intun spazi public par fâ su une azion particolâr, par tornâ a sparniçâsi vie subit dopo; in chest câs al è stât fat su la rêt, midiant Facebook, par coinvolzi ducj i furlans tal mont tal rignuvî i rîts antîcs. La vilie di S. Zuan, di fat, e je la gnot magjiche par ecelence li che si fasin antîcs rîts di amôr, buine fortune, strolegament. Il plui famôs forsit al è la barcje di S. Pieri cul blanc dal ûf te aghe. O vin sintût la ideadore di cheste iniziative, Roberta Masetti, par savê cemût che e je lade.
Mandi Roberta, cemût âstu tacât a interessâti di furlan e di tradizions e ce fâstu te vite?
Jo o fâs la decoradore. Par tancj agns no mi soi interessade dal furlan, fintremai che su la mê strade o ai cjatât bons. Gjilbert Pressac, e daspò, traviars di lui Renato Jacumin, pre Toni Beline, fin a rivà a Galliano Zof e pre Meni Zannier.
Cussì o ai tacât a cjapâ a cûr lis tradizions furlanis. Però jo no soi une “studiade”, o soi une passionade.
Vuelistu spiegânus inanzidut la idee e cemût che ti è vignût di proponile in internet?
Cuant che o jeri piçule mê none, mari di mê mari, che si clamave Mariute, mi à insegnât a fa la barcje di S. Pieri cul blanc dal ûf. Ca di nô, su lis cuelinis di Murùs si fâs la Gnot di S. Zuan, daspò o ai scuviert che vie pal Friûl si fâs ancje a S. Pieri: di li al è partît dut e cussì o ai pensât di tornâ a proponi cheste robe cuant che mi soi inecuarte che lis gnovis gjenerazions no savevin nuie.
Cun di plui chi, a Murùs, nô o vin une liende scrite ancje di Catarine Percude, che conte de Gnot di S. Zuan, di un cocolâr e di ce che e fâs la rosade, o agaçon. Cussì, une dì di un pâr di mês indaûr, in chat cun Eduardo Dino Baschera dal Fogolâr Furlan di Buenos Aires, i ai butade fûr la idee e lui al à dite di sì, subit.
E duncje ce vêso fat?
O ai di dî grazie ai amîs argjentins, soredut a Eduardo e a la sô femine Noemi “Mimi” Salva, che a àn imbastide subit une pagjine grafiche, e le àn metude in Rêt.
Al è stât un moment che jo e Mimi o stavin lavorant tal stes moment a butâ jù il test, in condivision, jo chi e Mimi de Argjentine… une vore emozionant!
Ancje la Zonte di Murùs, confermade des elezions, e à aderît cun entusiasim. Oltri a la iniziative su internet o vin fat la gnot dal agaçon lant pai prâts, o vin fat ancje un video. Al jere ancje il sindic, Roberto Pirrò, e a la assessore a la culture e vicesindic Albina Montagnese…
Il president dal Ente Friuli nel Mondo, Piero Pittaro, al à dite a ducj i fogolars di aderî, e i tre amîs da la stampe, Silvano di Varmo, Elio Varutti e Walter Tomada a àn publicizade la iniziative cui lôr articui. E un grazie a dute la int che e à partecipât: o vin invidât a mandâ imagjins de lôr “gnot dal agaçon” e ancjemò al sta rivant materiâl: ancjemò no podìn dî in trops che a àn partecipât!
Intant o podìn dî che su la nestre pagjine o vin scrit i varis incjantesims che o proponevis e la robe e à vût un successon. Prossim an si tornial a fâle?
Sì, il prossim an si torne a fâ: il comun mi à date disponibilitât, e o slargjarìn la robe. Ancje parcè che aromai il progjet lu vin tacât nô e no si pues lassâlu pierdi. Soredut, apont, o vin la liende dal cocolâr, cemût che o disarin il prossim an…
E je voie di tradizion, se proponude in maniere atuâl e ben fate: ce pensistu?
Un cjâr amì mi à dit simpri: compagne la tradizion cu la inovazion… Ve ca! Cussì al è plui facil interessâ lis gnovis gjenerazions, ancje se par dî il vêr, ancje tante int no plui zovine si cjate su Facebook. Chel di internet al è un public imens, e plui facil di fâ savê une robe, soredut ator pal mont.
Par te internet e i social puedino judâ lis piçulis lenghis?
Po sigûr che lis gnovis tecnologjiis a puedin salvâ e difondi lis piçulis lenghis. Intun mont globâl, là che peraulis e usancis a tabain inglês, lis piçuli lenghis a puedin fâ la diference. Dome mantignint la proprie identitât si pues cressi come mont intîr: cressi come culture, come rispiet, come creativitât. ❚
Dree Venier
MUSIS DI…FACEBOOK. Flash mob e tradizion, gnûf e vieri metûts insiemit di une gnot magjiche: “la gnot dal agaçon”............
La Patrie dal Friûl e je aromai passe di un an che à inviât la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di incuintrâ cualchi realtât interessante…


text:
Ti conti il Vaiont
Un percors par tignî impiât un ferâl suntune des tragjediis plui grandis provocadis dal om e par passâ il testemoni de memorie aes gnovis gjenerazions, intune vision che si slargje a plui dissiplinis e che e nas propit de peraule “VAJONT”: VAL, ALAGÂ, JESSI, ORLOI, NEGLIGJENCE, TESTEMONEANCE.
INCUINTRIS FORMATÎFS PAI INSEGNANTS
Joibe ai 14 di Otubar dal 2021 des 5 daspò misdì aes 7 di sere
VAL
Il Cjanâl da la Ciline, intal so jessi di crets e di boscs, al rivoche di savês platâts inte nature e di peraulis de forme antighe. Adun cun Antonio Cossutta, gjeolic e vuide dal Parc naturâl des Dolomitis furlanis, Aldo Colonnello, fondadôr dal Circul culturâl Menocchio, e Franco Giordani, cjantautôr, o discuvierzarìn sedi i aspiets morfologjics e gjeologjics, sedi chei linguistics e musicâi di cheste zone dal Friûl.
Joibe ai 21 di Otubar dal 2021 des 5 daspò misdì aes 7 di sere
ALAGÂ
Paolo Paronuzzi, de Universitât dal Friûl, nus mene daûr des cuintis par mostrânus cemût che e je stade tirade sù la dighe e la dinamiche dal incident. Cun Antonio Cossutta o larìn invezit a cognossi lis propuestis didatichis dal Parc des Dolomitis furlanis.
Joibe ai 28 di Otubar dal 2021 des 5 daspò misdì aes 7 di sere
JESSI
Jessi prime e jessi dopo: la dighe come cicatrîs te memorie. In gracie dal progjet “Ti rivedrò con gli occhi della memoria”, la associazion “Ecomuseo Vajont” nus puarte ae scuvierte dai borcs sdrumâts de violence de aghe. Italo Filippin e Renato Migotti, invezit, nus contin ce che al à significât il disastri pes comunitâts che a vivevin te val e cemût che la lôr vite e sedi cambiade par simpri.
Joibe ai 4 di Novembar dal 2021 des 5 daspò misdì aes 7 di sere
ORLOI
Fulvio Comin, gjornalist e autôr di “Vajont: il giorno dopo”, al puarte indaûr lis speris dal timp intune croniche dai events di chê volte e de diaspore dai abitants di Nert. Cul fumetist Paolo Cossi o larìn a viodi cemût fermâ i moments su cjarte par podê contâju ai nestris fruts in gracie de tecniche dal fumet.
Joibe ai 11 di Novembar dal 2021 des 5 daspò misdì aes 7 di sere
NEGLIGJENCE
No dome Vaiont: cuant che no si vûl imparâ la lezion. Cun Paolo Paronuzzi, de Universitât dal Friûl, o lin a scuvierzi altris disastris ambientâi causionâts dal om intal passât, in dì di vuê e, magari cussì no, ancje tal avignî. Carla Barnaba e Chiara Scaini, dal Centri di Ricercjis Sismologjichis dal Istitût Nazionâl di Oceanografie e di Gjeofisiche Sperimentâl di Triest, nus presentin il rûl de scuele e de ricercje inte moderazion dai risis, cu lis esperiencis pratichis in Friûl Vignesie Julie.
Joibe ai 18 di Novembar dal 2021 des 5 daspò misdì aes 7 di sere
TESTEMONEANCE
La memorie tant che modon pal avignî. L’impegn dal museu “Longarone Vajont – Attimi di Storia” par tignî vîf il ricuart di ce che al è sucedût e passâ il testemoni aes gnovis gjenerazions. Cun di plui, e ven presentade une propueste di sperimentazion didatiche cun sîs unitâts didatichis pes classis III, IV e V de primarie, par cure di Linda Facini, Tamara Pozzebon e Anna Zossi, e dôs pe secondarie di I grât, par cure di Donatella Bello.


text:
Se il 2011 al è stât un an di gale pal furlan, sicu che al titulave Il Diari dai 25 di Novembar stât, al è par mert de leture de Bibie, de publicazion dal grant dizionari bilengâl, dal festival de musiche e de mostre dal cine furlan. E, o zonti jo, ancje par mert di cheste traduzion dal Infier di Dante, vore scomençade e puartade in devant di Pierluigi Visintin fin a la precoce disparide e cjapade po in man di Sandri Carrozzo. Si à cussì tornât a creâ la cubie che e veve dât la lûs a la Odissee par furlan, za fa cualchi an.
Serade di culture a grant nivel, pe presentazion, il prin di Dicembar, inte sale Gusmani de universitât dal Friûl a Udin.
Alessandra Kersevan, e à fat notâ che la traduzion in lenghe furlane e je une sorte di cuintripas intai confronts dal pari de lenghe taliane, considerant ce che al à vût scrit dal furlan intal De vulgari eloquentia ([…] “Ce fastu” crudeliter accentuando eructuant […] ndr).
Piera Rizzolatti e à metût in lûs ce maniere che cheste traduzion e dimostre la solidarietât sostanziâl jenfri lis lenghis neo-latinis, comprindût il furlan.
Sandri Carrozzo al à ricuardât che la opare di Dante e je une sintesi perfete di contignût e forme; duncje une vore dificile di rindi in cualsisei altre lenghe. Cun di plui al è inevitabil che un furlan che al lei cheste traduzion al fasi confronts cul origjinâl talian (ducj, o pôc o trop, o vin studiât Dante a scuele), robe che no i sucêt a un francês, par esempli, o a un inglês che nol cognòs la lenghe di Dante. Lis dificoltâts tecnichis no si contin. Un esempli: Dante nol dopre mai la stesse rime dôs voltis intal stes cjant. Impussibil di conservâ chest particolâr; lis traduzions in altris lenghis a rivin a rispetâlu par un 50% o pôc di plui. Visintin al rive al 70%.
Fabiane Fusco e à fat un discors di linguistiche teoretiche par chel che al inten lis traduzions. Lis versions di Dante a son stadis tantis, scuasi ogni regjon de Italie e à la sô. Ma, ben dispès, a son pluitost “transmutazions”, dulà che si passe di un nivel alt a un nivel plui bas (di lenghe a dialet). Invezit la ambizion di Visintin e jere proprit chê di mantignî il stes nivel di intensitât.
Mario Turello al è partît di un pas di Mme de Staël là che la scritore francese e osservave che il pinsîr di un poete moderni, deliberât de necessitât de metriche che a vevin i antîcs,
al cor plui libar e al pues esprimisi miôr. Ma tradusi Dante al vûl dî obleâsi a conservâ la tercine dantesche, une gabie di rimis impussibile di crevâ. Cheste costrizion, però, par Visintin e Carrozzo, e devente un stimul par esaltâ la creativitât (la struture e je libertât secontri che al diseve Calvino).
Silvana Schiavi e à, infin, sotlineât la impuartance didatiche des traduzions che a permetin confronts jenfri lis lenghis e lis culturis che ur stan daûr.
La serade e je stade insiorade ancje des leturis di Checo Tam e Luisa Gastaldo (l’incipit de Comedie, i diaui des Malisbolgjis, Pauli e Francescje e il cont Ugolin). ■
Laurin Zuan Nardin
LA FABRICHE DAI… LIBRIS. Pierluigi Visintin ancjemò cun nô............
Se il 2011 al è stât un an di gale pal furlan, sicu che al titulave Il Diari dai 25 di Novembar stât, al è par mert de leture de Bibie, de publicazion dal grant dizionari bilengâl, dal festival de musiche e de mostre dal cine furlan. E, o zonti jo, ancje par mert di cheste traduzion dal Infier di Dante, vore scomençade e puartade in devant di Pierluigi Visintin fin a la precoce disparide e cjapade po in man di Sandri Carrozzo. Si à cussì tornât a creâ la cubie che e veve dât la lûs a la Odissee par furlan, za fa cualchi an.


text:
Par risolvi il probleme de mancjance croniche di segretaris comunâi, che e penalize une vore i Comuns, la zonte regjonâl ai 9 di Jugn e à aprovât un dissen di leç di pueste. La propueste e je chê di creâ un elenc regjonâl di chestis figuris, par rindi plui facilis lis proceduris di reclutament dai funzionaris. Si trate di une strade za sperimentade des Provinciis autonomis di Trent e Bolzan e in Val di Aoste. Une atuazion ad implen de autonomie speciâl, duncje, che dut câs e viôt la contrarietât dai segretaris (une cuarantine) che vuê a gjestissin i 216 Comuns de Regjon. No vuelin jessi obleâts a sielzi se deventâ dipendents de Regjon o restâ sot de ombrene di Rome (la leç e impon la opzion dentri dal 2022), parcè che a vuelin tignîsi viertis dutis dôs lis puartis.
◆ Stant che i Comuns cence segretari a viodin ralentade la lôr azion aministrative, la Assemblee de Comunitât Linguistiche Furlane cul so president Markus Maurmair e sburte par puartâ indevant cheste leç, magari cjatant maniere di comedâle un pôc, ma cence fermâ un percors necessari. Di fat, nol è pussibil imagjinâ di lâ indevant cui segretaris che a son cumò, cence reclutâ ancjemò gnovis professionalitâts in chest setôr. “Il sisteme al è a tocs e la sielte de Regjon di proponi une soluzion e va te direzion juste” al spieghe il president de Aclif Markus Maurmair, che al à mandât ai sindics un struc de norme trentine e valdostane par dimostrâ che in autonomie la dissipline di chestis figuris tal ordenament e funzione miôr. “Se la leç e va miorade, fasìnlu in curt – al siere il president dai sindics furlanofons – parcè che al è interès dai citadins e dai aministradôrs chel di cjatâ soluzion a un probleme che pai Comuns al è une bale tal pît”. ❚
Segretaris comunâi, apel de Aclif: indevant cu la regjonalizazionRedazion
Par risolvi il probleme de mancjance croniche di segretaris comunâi, che e penalize une vore i Comuns, la zonte regjonâl ai 9 di Jugn e à aprovât un dissen di leç di pueste. La propueste e je chê di creâ un elenc regjonâl di chestis figuris, par rindi plui facilis lis proceduris di reclutament dai funzionaris. Si trate di une strade za sperimentade des Provinciis autonomis di Trent e Bolzan e in Val di Aoste. Une atuazion ad implen de autonomie speciâl, duncje, che dut câs e viôt la contrarietât dai segretaris (une cuarantine) che vuê a gjestissin i 216 Comuns de Regjon. No vuelin jessi obleâts a sielzi se deventâ dipendents de Regjon o restâ sot de ombrene di Rome (la leç e impon la opzion dentri dal 2022), parcè che a vuelin tignîsi viertis dutis dôs lis puartis.


text:
E po in chei agns (a jerin i prins dal 1300, come l'At Costitutîf dal Fogolâr Furlan Fiorentin datât "Mai 1307") al jere propit daûr a scrivi la "Divina Commedia" che te prime version e jere par furlan, ma che par cuestions di comercializazion, l'editôr i à conseât di voltâ par Talian... Ve chi un tocut che o torni a scrivi par intîr: al è chel toc famôs che al fevele di Ulisse e che al finìs par talian cun:
"fatti non foste per viver come bruti,
ma per seguir virtute e canoscenza."
Duncje o ai cjatât:
"O fradis" o disei "che par milante
pericui l'ocident o vês rivât
a cheste vilie tant pôc impuartante
no stait a refudâ la esperience
daûr dal soreli, il mont inabitât.
Considerait ben la vuestre semence
no sês stâts fats par vivi di salvadis
ma par cirî virtût e sapience”.


text:
Fabian Ros,
La ideologjie evoluzioniste,
Udin, 2017
«La vision evoluzioniste e je aromai ad in plen part dal mût di pensâ e de vision dal mont dal om moderni e il concet di evoluzion al è un dai elements de clâf interpretative de realtât. Dut al ven filtrât daûr di cheste concezion. Che a sedin i fenomens naturâi, la storie, la societât, la culture o lis espressions artistichis, dut al è subiet al dât evoluzionist».
Nol è un libri di facile leture chest saç di Fabian Ros, che fin culì o cognossevin tant che nestri espert di cinematografie, e di cinematografie furlane in particolâr.
Cent e trente pagjinis penzis, li che si dan dongje filosofie, metafisiche, chimiche, fisiche, fisiologjie, antropologjie, paleontologjie e tant altri. Cun di plui, al va dit che al è un libri autoprodusût che al è dât fûr in regâl. Si reste scaturîts de sdrume di altris libris che al à vût lets l’autôr par meti adun la sô teorie critiche in cont dal evoluzionisim, che za il titul nus pant. Al met in evidence cun clarece ducj i ponts debii di cheste vision, scrutinant lis voris di plusôrs sienziâts, di Darwin injù. Trasformazions des creaturis viventis dadis par siguris, ma che, su la base de chimiche o de fisiche, propit no puedin jessi stadis pussibilis. E po, no je vignude fûr (là di là dal Archaeopteryx) chê serie di anei di coniunzion che, stant a Darwin, e sarès testemonie dai tentatîfs che la filogjenesi e varès fat par rivâ adore a dâ vite a organisims plui perfets.
Al ven di domandâsi: ma alore? Creazionisim? La cuistion e je plui complesse: il paradigme evoluzionist al calcole il creazionisim tant che une vision oscurantiste e duncje antisientifiche. Ma chest contrast, calcolant la asimetrie dai doi aspiets (sience empiriche cuintri religjon), nol fâs altri che falsâ la cuistion.
Il libri, sul plan de sience al ripuarte lis osservazions critichis e lis contradizions de teorie evoluzioniste, intant che sul plan filosofic al met in lûs la pure dimension religjose dal creazionisim, dimension superade di une altre ipotesi metafisiche. La lenghe furlane doprade e cor vie limpie cence nissune sfuarçadure. Di segnalâ lis costruzions a sens: Cheste idee (…) di un salt di cualitât al nas (p. 5); la seconde ipotesi al è il mont intermedi (p. 109).
Bielis ancje lis fotografiis in prin plan dai sienziâts che di lôr si fevele, e util il glossariut sientific insom dal volum. Al sarès une vore interessant lei la repliche di un cualchi sienziât di ideis contrariis di chês di Fabian. Ciert, al varès di jessi un sienziât che al sa il furlan… ! ❚
Laurin Zuan Nardin


text:
«Rome e je un bagn inte storie e inte lûs. O ‘ndi ami la magjie e o cîr di vivile planc, cu la lizerece di un bal”.
◆ Erica Modotti e je di pocjis setemanis inte Capitâl, dopo jessi risultade prime par ponts aes selezions pe prestigjose Accademia di Danza. «Balâ al è alc che mi à perseguitât simpri. Ogni volte che o ai scartât cualchi ocasion, chês si son presentadis di gnûf » e conte cheste udinese di 34 agns. Lis primis zirevoltis lis à fatis a cuatri agns, cuant che e je restade inmagade devant dai cuadris che a figuravin balarinis; dopo, passion e talent a son cressûts inte scuele Ceron di Udin, fin a chest travuart, che e vûl dedicâ ai artiscj colpîts cun durece de crisi in timp di pandemie.
◆ Il so però nol è un percors univoc: «la mê famee no à pensât mai ae danze tant che un lavôr», e pant. E cussì si lauree al Politecnic a Milan in Interior design e e torne in Friûl pronte par une cariere tra studis di progjetazion e di architeture: «il setôr al jere in crisi, o ai mandât tancj curricula, nuie. E dopo di gnûf la danze: il gno mestri mi à fevelât dal insegnament e o ai capît che passâ cognossincis a chei altris mi plâs tant».
◆ E decît duncje di notâsi a un cors bienâl a Pavie, cualchi sostituzion e dopo e tache l’insegnament propit inte scuele di danze di Udin dulà che e je cressude.
◆ Cumò un gnûf pas indenant: il bieni specialistic ae Academie Nazionâl di Rome, la uniche ricognossude dal MIUR tant che un titul di lauree.
◆ «Se si sielç di lâ daûr di un sium si acetin i sacrificis di timp e di vite. La danze e domande tant, ma il sfuarç al è ripaiât des emozions e de passion» e rasone. Ogni dì le spiete un program fis di lezions teorichis e pratichis: «Chi o soi une novele, o torni a scomençâ dut di zero. Al è tant di imparâ e o soi contente». Dopo lis lezions, lis corsis dilunc dal Tevere, la concession di une fermade li dal plui antîc maritozzaro, dulà che il dolç tipic roman, fof e saurît, si cerce di 60 agns, e la nostalgjie: «mi mancjin il gno compagn e la mê famee, ancjemò di plui cumò che no podìn viazâ. Mi mancje la mê tiere, lis lidrîs contadinis». E mi disvele un cruzi: «o capìs il furlan ma no lu feveli». ❚


text:
Il tercet e je le me oficine musicâl preferide. Jo e i mei compagns o partin de cognossince e, dulà che al covente, de ricostruzion e rivitalizazion de culture tradizionâl de me tiere, les Marcjis; insiemi o operin in mût tâl che cheste culture tradizionâl, dopo jessisi auto rigjenerade, e cjapi ’su ulteriôr vigôr nudrintsi di stimui culturai e musicai diviers e spes lontans. O percorin le linie dal timp passât/presint dentri dal teritori, par sielzi il materiâl di vore: cjants e bai tradizionâi, mês composizions ispiradis a le musiche tradizionâl o musichis contignudis in manuscrits dal passât, tescj popolârs o d’autôr, mîts, liendis, fats storics pôc cognossûts avignûts tes Marcjis. O lin indenant daspò lunc le linie spaziâl dentri/fûr par realizâ rangjaments e improvisazions che e partissin de musiche tradizionâl marcjesane, ma che e cjatin alc ancje in fonts internazionâls.
Formazion:
Roberto Lucanero – organet, armoniche, orghin puartatîf, voce;
Antonio Stragapede – ghitare, cuintribas;
Gabriele Pesaresi – cuintribàs.


text:
Al sintive un odôr stramp, speziât, ma une vore fuart. Ma al sintive ancje di no jessi cetant cussient. Il cjâf al jere pesant e al deventave dificil resonâ. Forsit al jere stât drogât.
Cuntun pocje di fadie, il Comissari Rocheton al veve viert i voi.
Al jere leât, intune sorte di taule. Pûr sfuarçantsi, al sintive che nol podeve fâ cuissà ce robis. I laçs di corean a jerin ben strents e lu siguravin in dut e par dut al taulaç.
In chel moment al voleve clamâ Spilot, ma un grop intal cuel lu intrigave, tant che la lenghe a someave berdeade come une cuarde.
Al sintive un dolôr, plui in bas, che prin nol veve notât. Un dolôr interni, profont.
In bande di lui, suntun cjaruç di açâl, a stavin in biele mostre ducj i imprescj di un chirurc. Curtìs, tanaiis, pontarûi e britulis. Ma Rocheton al veve scocolât i voi cuant che al veve viodût che ducj i imprescj a jerin… Sporcs di sanc!
— Sigûr che cualchidun mi à rapît e mi à leât a strent su chest taulaç. Mi à operât e gjavât cualchi orghin interni. No orghins vitâi parcè che o soi ancjemò vîf. Salacor par vendiju intal marcjât neri. Maladets!
Su la diestre, dôs cjadreis metudis a doi metris la une di chê altre, a fasevin di supuart a stranis raclis di len. Dai raclis a pendolavin cetancj orghins, sigûr a pene tirâts fûr dai cuarps, che a sgotavin sanc fin par tiere.
Un sgrisul al veve passât Rocheton di cjâf a pîts.
— Ve li la prove che no mi stoi sbaliant! O soi ancjemò confondût des droghis che mi àn punturât, ma il cerviel al funzione simpri ben!
Ancjemò stupidît, il Comissari al pensave a ce che i vevin gjavât fûr, ma dôs vôs cognossudis a vevin stiçât la sô orele.
Cumò nol crodeve ai siei voi.
L’Ostîr e Spilot a puartavin dentri un racli vueit par cjoli un di chei za pronts.
— Comissari, isal sveât? Nô o vin cuasi finît di purcitâ. O vin scugnût leâlu parcè che al çavariave, dopo che il purcit lu veve pocât e butât par tiere. Al devi vê ancje batût il cjâf.
Rocheton, dopo jessisi russâts par ben i voi, al veve cjalât di gnûf i raclis e si jere inacuart dai tocs di cjar purcine in rie ben picjâts.
Eco che cussì si jere sberdeât il câs dai raclis di len.
di Massim Furlan
#998


text:
LCui che al à un smartphone (i telefonuts di ultime gjenerazion che a permetin ancje di navigâ su Internet, ndr) forsit al à za viodude la ultime novitât in cont di promozion de nestre riviste.
In colaborazion cu la TradinvestTV (www.tradinvest.tv), webtv nassude a Londre tal 2006, te prime metât di Setembar o vin inviade la prime campagne publicitarie di cheste fate par une riviste periodiche in lenghe furlane.
Si è tratât di un prin spot cun protagonist il nestri diretôr, che al presente il nestri gjornâl. La TradinvestTV e dopre une tecnologjie che e permet di vê une fuarte compression dal formât video (gp3) fasintlu deventâ plui lizêr di trasmeti, ma cence pierdi la cualitât de imagjin.
I video messaçs a son curts (massim 30 seconts) e a rivin sui smartphone sotforme di un sempliç sms compagnât di un link (chest al diseve: «Mandi, cjale chest link e se tu puedis mandilu ai tiei amîs, grazie: www.tradinvest.tv/mobile/valcic.3gp»), rimandant propit al video, che in 5 dîs al è stât visualizât plui di 500 voltis. «La prime difusion no je lade mâl» e comente la TradinvestTV «Si à ancje di tignî cont che in Friûl no ducj a àn inmò un smartphone, ma la tindince dai prossims mês e fâs imagjinâ une cressite dal ûs di chescj imprescj, simpri di plui».
Cheste esperience, prime in regjon ma no dome, e nas dal incuintri cuntun furlan emigrât di passe 20 agns a Londre «Cu la Patrie dal Friûl si sin cjatâts subit in sintonie» al declare Marco Macorigh aministradôr di TradinvestTV «Intun mont globalizât, dulà che Internet al è il spieli plui imediât di chest procès, nus somee strategjic pontâ ancje su la lenghe furlane, parcè che par dîle cun Robert Jhonson, life training ancje di Bill Gates, al è necessari »distinguisi par no estinguisi»».
E nol restarâ un câs isolât «Te comunicazion al devente fondamentâl dâ une fuarte identificazion al messaç» al continue Macorigh «par chest o ai vin decidût di mostrâ cheste campagne ancje in Scozie, in Gales e in Irlande».
Cui che al volès ricevi i sms e mantignîsi cussì informât al pues mandâ il so numar di telefonin a
info@lapatriedalfriul.org.
Christian Romanini
CULTURE – E-MARILENGHE. Un spot sul “smartphone”............
LCui che al à un smartphone (i telefonuts di ultime gjenerazion che a permetin ancje di navigâ su Internet, ndr) forsit al à za viodude la ultime novitât in cont di promozion de nestre riviste.


text:
02 dicembre 2008
A 20 agns de censure
Tal 1988 il grup di studi "Glesie local" al publicave un document cul titul "Puedie nassi une gnove zornade pe glesie?". La riflession e fo censurade. Forsit che i vescui e dut l'implant de jerarchie clericâl no vessin gradît un atac cussì decîs? Dopo vincj agns di chel at, domenie ai 7 di Dicembar Glesie furlane e à inmaneade une cunvigne su chel document. Si cjatisi a Vençon in domo (te foto) pal Gjespui cjantât e dopo a intervignaran pre Tonin Cappellari, prof. Maria Cristina Bartolomei, pre Nicolino Borgo e Federico dai Ros.
Nessun commento:
Iscriviti a: Commenti sul post (Atom)


text:
La Fairport Convention e ’sune il so prin conciert devant di une glesie intal Mai dal 1967 e si cjate pes provis intune cjase clamade Fairport, residence de famee dal ghitarist ritmic Simon Nicol. De Convention in chest edifici al nas il non di un grup che si svicine a celebrâ i cincuante agns di etât. Un numar di no crodi di cambis di formazion al caraterizarà la Fairport intai prins cuindis agns di vite. Di Judy Dyble a Iain Matthews, Sandy Denny, Dave Swarbrick, Dave Mattacks, e tancj altris… Si son disfats intal 1979, par dopo riformâsi a furôr di popul intal 1985 cun Pegg, Mattacks, Nicol e Ric Sanders tal puest di Swarbrick. Al ven clamât ancje il polistrumentist Maartin Allcock e il cuintet al regjistrarà l’unic disc dai Fairport dome strumentâl: Expletive Delighted. Chest insiemi di veterans e di gnovis jentradis al costituirà une des formazions che e à durât di plui, vâl a dî undis agns. Ai prins dai agns Novante si costituìs ancje un cuartet acustic, e lis dôs versions dai Fairport a fasin stradis paralelis. Allcock al lasse a metât dai Novante, e al ven rimplaçât di Chris Leslie al mandulin e violin. Chris al dimostrarà di jessi un compositôr dotât, dant un contribût sostanziôs al insiorament dal repertori. Intal 1998, Dave Mattacks al va intai Stâts Unîts e Gerry Conway al cjape il so puest ae batarie e percussions. Il gnûf secul al cjate i Fairport in otime forme. Lis salis a son plenis e i discs a vendin ben. Un an daûr chel altri si rive al 2017, cuntun gnûf disc e un cincuantenari di celebrâ. Folkest ju onore cul Premi Folkest ae Cariere.
Formazion; Simon Nicol – vôs, ghitare ritmiche; Dave Pegg – bas eletric, mandulin e corâls; Ric Sanders – violin; Chris Leslie – vôs, violin, mandulin, bouzouki; Gerry Conway – batarie e percussions.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
SANTE LUZIE
Sante Luzie benedete,
aio di dîle propri sclete?
Jo o volarès dal to bon cûr
un plasê… devantdaûr!
Ce mi zovie mai la viste
su la tiere cussì triste?
Ce aio di fâ mò dai miei voi
cuant che il mont al è un imbroi?
Ce biel viodi chês maseriis,
chest ledan, chestis tristeriis,
chestis tantis robariis
par chel mostri di paîs!
Viodi musis rabeosis,
ongulis lungjis e cragnosis,
balarins e cjochelis
che a blestemin sot lis stelis!
Ce biel gust viodi frutatis
sgherlis, socis, sfaçadatis;
o fantats cussì dordei
che a no san cjatâ di miei!
Sante Luzie benedete,
aio di dîle propri sclete?
No saressial miei sei vuarp
e pe anime e pal cuarp?
Pre Bepo Marchet 1946Cussì al scriveve pre Bepo 60 agns e passe indaûr. Ma jo o pensi che al sedi stât masse pessimist.


text:
E je stade une serade in onôr di Zorç Ferigo e in favôr de musiche dai Povolâr Ensamble, chê di domenie ai nûf di Avost, li dai Colonos di Vilecjaze di Listize. Une fieste organizade de Associazion Culturâl Giorgio Ferigo, cu la partecipazion di Giuliana Venturoso e di Toni Zogno (sunadôr dai Povolâr) par fiestezâ chel che al sarès stât il sessantesim complean di Zorç. L’event al à riclamât ae memorie ancje une altre fieste, chê volude pai siei cuarantecinc agns, simpri ai Colonos tal 1994: une sorte di aniversari-complean che e à comovût tancj di lôr. Des siet sore sere, si son dâts dongje sul palc vot grups par sunâ cjançons dal repertori dai Povolâr, rielaboradis lant daûr ognidun dal propri jessi, secont la personâl vision da musiche. Arbe Garbe (Jerbata), Bakan (Romancillo da l’amôr galup), ¿Cuinon? (Lienda da la contessa Priola), DJ Tubet (Dal pruc), La Stravinte (Da chest paîs forest), Morpheus & Mattia del Moro (Ventura di Mille-Mieli), The Charlestones (Un sabida di sera), Vanilla Resident (Un soldatin), te cort dai Colons a àn riclamât ae memorie de int un piçul tocut di storie de musiche furlane, mostrant a ducj che in fin dai conts il ricuart des lidrîs nol è dismenteât, nancje tra chei zovins che a vivin ancjemò «tal timp dai sclopons». Il lavôr fat dai Povolâr Ensamble, duncje, nol va pierdût e par chei sunadôrs che prime no vevin mai scoltade la lôr musiche, ve ca la ocasion juste par imparâle e par gjoldile. Cussì, e je stade une biele maravee scoltâ «Un sabida di sera» come che le sunaressin i Artic Monkeys o ancjemò «Un soldatin», tradusût tal lengaç dal grunge. Mancul biel al sarès stât scoltâ replichis sonoris, magari precisis ma forsit pôc sinceris, e duncje la serade si è trasformade intune sorte di fieste pe opare di Zorç e di ducj i components dal Ensamble, che a àn savût tradusi in musiche peraulis e pensîrs cjargnei. In plui, la serade e je stade un biel moment di incuintri tra i grups sparniçâts pe regjon, che par solit a sunin e che magari no rivin mai a scoltâsi dal vîf fra di lôr. La serade si è sierade cuntune cjantose corâl di ducj i grups di «Il timp das radîs», par butâ vie la miserie dal timp che al passe e par tignî di cont la voie di fâ fieste e di stâ contents.
Une seconde serade dedicade a Ferigo, si è tignude a Comelians ai vincj di Avost te sale L’Alpina, des cinc sore sere, là che dodis fra grups e sunadôrs a àn proponût altris cjantis dal repertori dai Povolâr Ensamble.
Renzo Brollo
ATUALITÂT – Conciert par Zorç che al finìs i 60............
E je stade une serade in onôr di Zorç Ferigo e in favôr de musiche dai Povolâr Ensamble, chê di domenie ai nûf di Avost, li dai Colonos di Vilecjaze di Listize. Une fieste organizade de Associazion Culturâl Giorgio Ferigo, cu la partecipazion di Giuliana Venturoso e di Toni Zogno (sunadôr dai Povolâr) par fiestezâ chel che al sarès stât il sessantesim complean di Zorç. L’event al à riclamât ae memorie ancje une altre fieste, chê volude pai siei cuarantecinc agns, simpri ai Colonos tal 1994: une sorte di aniversari-complean che e à comovût tancj di lôr. Des siet sore sere, si son dâts dongje sul palc vot grups par sunâ cjançons dal repertori dai Povolâr, rielaboradis lant daûr ognidun dal propri jessi, secont la personâl vision da musiche. Arbe Garbe (Jerbata), Bakan (Romancillo da l’amôr galup), ¿Cuinon? (Lienda da la contessa Priola), DJ Tubet (Dal pruc), La Stravinte (Da chest paîs forest), Morpheus & Mattia del Moro (Ventura di Mille-Mieli), The Charlestones (Un sabida di sera), Vanilla Resident (Un soldatin), te cort dai Colons a àn riclamât ae memorie de int un piçul tocut di storie de musiche furlane, mostrant a ducj che in fin dai conts il ricuart des lidrîs nol è dismenteât, nancje tra chei zovins che a vivin ancjemò «tal timp dai sclopons». Il lavôr fat dai Povolâr Ensamble, duncje, nol va pierdût e par chei sunadôrs che prime no vevin mai scoltade la lôr musiche, ve ca la ocasion juste par imparâle e par gjoldile. Cussì, e je stade une biele maravee scoltâ «Un sabida di sera» come che le sunaressin i Artic Monkeys o ancjemò «Un soldatin», tradusût tal lengaç dal grunge. Mancul biel al sarès stât scoltâ replichis sonoris, magari precisis ma forsit pôc sinceris, e duncje la serade si è trasformade intune sorte di fieste pe opare di Zorç e di ducj i components dal Ensamble, che a àn savût tradusi in musiche peraulis e pensîrs cjargnei. In plui, la serade e je stade un biel moment di incuintri tra i grups sparniçâts pe regjon, che par solit a sunin e che magari no rivin mai a scoltâsi dal vîf fra di lôr. La serade si è sierade cuntune cjantose corâl di ducj i grups di «Il timp das radîs», par butâ vie la miserie dal timp che al passe e par tignî di cont la voie di fâ fieste e di stâ contents.


text:
✽✽ Prime che il gjal al cjantàs, Sant Pieri al à tradît Jesù trê voltis. Ancje il spirt de ricostruzion post taramot al cognòs chel numar par ce che al tocje i plui grancj responsabii di dut chel che nol è stât puartât insom su la strade indicade in chei agns dai furlans.
✽✽ La prime responsabilitât e va assegnade ae Regjon e ae sô classe politiche, che no je stade buine in chescj cuarante agns di rinfuarçâ il leam istituzionâl cu la comunitât. I palaçs dal podê no son plui al servizi dai Comuns, no rapresentin il moment de sintesi legjislative metude in at par favorî il disvilup dal teritori.
✽✽ Anzit, al contrari, in chest periodi a àn, di fat, cancelât cualsisedi forme di colaborazion cui ents locâi. La fin dal decentrament, il sumâsi des competencis, come che a dimostrin lis Uti, al va pâr a pâr cuntune simpri plui grande dipendence des sieltis des segretariis romanis dai partîts e cuntune mancjance totâl di autonomie.
✽✽ La seconde realtât sot acuse e puarte il non di Universitât di Udin, simpri mancul dal Friûl ancje inte denominazion e simpri plui, invezit, lontane des motivazions che le àn fate nassi de volontât popolâr dopo il taramot. E veve di jessi la scune de classe dirigjente e strument specific di cressite de culture furlane, e à sierât i cors plui indicatîfs e di prospetive, deventant la copie di un dai tancj ateneus sparniçâts fûr pe Italie, buine dome par creâ carieris academichis a docents no furlans.
✽✽ E infin ultime, ma dome parcè che e cree plui delusion e sconciert, e ven chê Glesie che tante part e à vût inte opare di resistence e dal disveâsi dai furlans, e di simpri custode preziose de marilenghe. Fûr che raris ocasions, vuê l’ûs dal furlan de bande dal clericât al è sparît, al reste latitant intes celebrazions: ai gnûfs e pôcs sacerdots, dispès che a vegnin di altris paîs e situazions, no si à lassât il valôr pastorâl dal furlan tant che espression profonde dal rapuart tra fede e popul.
✽✽ Ae fin però, nô ducj tant che comunitât furlane o vin di recitâ il “mea culpa” e pintîsi di no vê savût evitâ che dut chest al sucedès.
E se il gjal nol cjante, nol vûl dî che o sin stâts perdonâts. ❚
✒ Dree Valcic
(L)INT FURLANE. Il gjal al cjante trê voltis............
✽✽ Prime che il gjal al cjantàs, Sant Pieri al à tradît Jesù trê voltis. Ancje il spirt de ricostruzion post taramot al cognòs chel numar par ce che al tocje i plui grancj responsabii di dut chel che nol è stât puartât insom su la strade indicade in chei agns dai furlans.


text:
Pagjine7 - La Fabriche dai predis
Caricato da friultv
Miercus ai 23 di Mai aes 19.30 (ore de Patrie GMT +1) a Visepente e sarà fate une messe par ricuardâ pre Toni a un mês de sô muart. Ta chê ocasion al sarà ancje let il so testament spirtuâl. Intant achì us met la gnove rubriche di libris de FriûlTV: cun "Pagjine7" si presentin libris, leint cualchi rie de pagjine 7 di un libri a sielte... baste che al sedi scrit par furlan.
Se o vês voie di partecipâ ancje voaltris a la incressite de FriûlTV, fracait achì.


text:
Rome, ai 19 di Mai dal 2022
Mari mê amade,
infin, jo e i miei fradis, o sin rivâts in Italie. Cjase nestre e je stade par un mês un camion cragnôs plen di animâi che a puçavin di smusar e di sacs di cjanaipe cul cafè in fermentazion. Un viaç framieç di bestiis slapagnadis che a scuintiavin pardut intune umiditât di scjafoiâsi. O vin preât il signôr di rivâ… ma no si rivave mai!
Di chel infier alì, dopo jessi passâts sot pes racladis di chei maladets cuintribandîrs di oms in Libie, al è tacât un altri viaç, pues stâi ancjemò piês dal prin. Sfracaiâts ta un gomon malsacodât cu la canicule de Istât dal mediterani, oms, feminis e fruts come cjans rabiôs che si mangjavin i pedoi un cun chel altri tal mieç di un mâr di aghe… ma cence aghe!
Mame mê amade,
cumò, jentrant ca dentri, ta chê che o podìn clamâ cjase dopo tantis faturis, si sintìn rinvignî e cjapâ fuarce. Une fuarce che o vevin cuasi pierdude pal troi, une fuarce che nancje nô no pensavin plui di vê.
O vin cjatade une cjase biele, nete e sane! Nuie a ce viodi cun chês dal nestri slum di Kinshasa. Chês cjasis sporcjis, brutis e sudadis. Chê ca no. Chê ca e sarà il premi che ducj nô o vin bramât par une vite interie passade te miserie e te fam nere. Chê ca e sarà une cjase moderne, une cjase plene di int, un lâ e tornâ di culturis, di mangjativis di dutis lis cualitâts, un grum di fiestis, di conferencis, di concierts, di vite gnove. Un biel movisi, un cognossi int par fâ l’amôr e cjatâ gnûfs amîs. Une cjase blancje come il savon, cu la piel tenare di frute e i cjavei di forment. Une cjase in salût, magre, che e fâs palestre e e mangje san. Une cjase che mi fasarà vignî la voie di meti sù famee, di vê fruts, di lavorâ, di viazâ e fâ progjets pal avignî.
Une cjase biele di murî, di fiere alte, di çavariaments maraveôs, di vissiis che a tuchin maduris prontis par sclopâ, di bufulis plenis di materie, di pice e puce mefitiche e di un davoi di pus frait. Tu viodarâs mame, AL LARÀ DUT BEN!
La tô frute
Vuarvuele de Simiis
di ***
#12**


text:
LIS VORIS…
Sul vieri di lune
• Si semenin, tal viert: jerbe rave, blede di cuestis e di tai, carotis, verze capûs, verze brocul, cicorie, lidrics (ancje il lidric cul poc e il Rose di Gurize), fenoli, indivie, latuiis, puar, râf (ancje chel di Verzegnis), rati tardîf.
• Si traplantin, tal viert: blede di cuestis, cauliflôr, verzis, lidric, indivie, puar.
• Si cimin angurie, cudumar, melon, pomodoro.
Sul zovin di lune
• Si semenin, tal viert: savôrs, ravanei.
• Si traplantin, tal viert: verzis, indivie, lidric di Chioggia, selino.
• Si lein i bârs di indivie pal sblancjament e il selino.
… E CHEL DI METI TAL SAC
Jerbe rave, basili, blede di cuestis e di tai, cardi, carotis, cauliflôr, verzis, cudumars, cevole, fasûi e vuaìnis, freulis, indivie, latuiis, melanzanis, melon, patatis precocis, pevarons, puar, pomodoros, savôrs, lidric, rati, coçuts, plantis aromatichis e oficinâls di secjâ.
Intal broili si cjapin sù:
armelins
frambue
cerniculis
moris
pierçui
piruçs
ribis
ciespis
✒ Adriano Del Fabro
ORT FURLAN............
LIS VORIS…


text:
Il Coronavirus, tant che il taramot dal 1976, al puarte corot e patiment ma, in mût diviers di in chê volte, al colpìs un tiessût economic e imprenditoriâl interessât di une decressite infelice che e cjape dentri dut il Friûl. Une aree che e rapresente plui o mancul l’85% de popolazion residente tal F-VJ e, in reson di chel, di dutis lis macrovariabilis plui impuartantis. La decressite infelice, di fat, si pant tal ridimensionament significatîf dai valôrs dal redit prodot de economie, des esportazions, de ocupazion e des presincis turistichis furlanis. Ducj fondamentâi macroeconomics che a van in mût net in piês se o considerìn dome la ex provincie di Udin. L’Orcolat, invezit, al jere stât frontât e batût parcè che il sisteme economic furlan al jere in cressite fuarte. Parcè? La sô imprenditorie e jere vivarose, cussì come lis fuarcis politichis di chel periodi, i sindics e i sindacâts. Il segret di chel sucès? Un elisîr portentôs: la unitât dai intindiments, l’obietîf (condividût di ducj) di rilanç, la vuide furlane dal procès intîr, il racuardi cul nivel talian e lis risorsis che il Stât al meteve a disposizion. I compuartaments di in chê volte? La Regjon Autonome e continuave a davuelzi la sô azion di indreçament dal disvilup economic e sociâl midiant di un decentrament savi, lassant la gjestion dai intervents ai Ents Locâi. I imprenditôrs a àn continuât a fâ il lôr mistîr cence vaîsi intor e cence gjavâ risorsis a fameis e lavoradôrs. I sindicâts a àn contribuît a realizâ il sproc “prin lis fabrichis, e po lis cjasis e lis glesiis”. Dal pont di viste legjislatîf e operatîf si son dadis la volte cun ordin e determinazion lis fasis de emergjence e chê dal disvilup.
◆ Vuê, intal Avrîl 2020 a son dôs robis di domandâsi: 1) isal un barlum di cussience de grivie “decressite infelice” furlane?
2) Ise ancje une minime idee di meti man cun urgjence a un plan pal rilanç dal Friûl? La rispueste, magari cussì no, e je dôs voltis negative. Non si viôt nancje un fregul di barlum. I “tamonîrs” des Zontis dal gnûf mileni a àn orientât il belanç de Regjon viers infrastruturis e intervents inutii e/o fantasiôs ma simpri ultracostôs che a àn inmiserît cussì la nestre cjare autonomie. Esemplis? La regjonalizazion de sanitât cuntune spese di plui di 1,1 miliart dal belanç regjonâl; il Coridôr european numar 5 (par fortune no realizât, ma trop timp e tropis energjiis no sono lâts pierdûts!); la tierce corsie de autostrade A4, doprade di dute Europe ma fate sù cun 2,1 miliarts di euros dai citadins di cheste Regjon; il compart unic dai dipendents publics F-VJ, costât passe 600 milions; la riforme dal turisim sot dal segn dal “dut public, dut gratis” costade plui di 250 milions; la trasformazion de finanziarie di svilup publiche Friulia spa intune holding speculative (… ma in pierdite!); la publicizazion di Mediocredito Fvg con pierditis e ricapitalizazions pluri-centi-milionaris e simpri cjamadis su lis sachetis dai furlans; l’abatiment dal debit public regjonâl in timp di crisi, no domandât dal Stât, che però nus à gjavât plui di un miliart che al podeve judâ il nestri sisteme produtîf; il disgraciât pat Tremonti-Tondo dal 2010 che nus è costât, fin cumò, 2,7 miliarts di euros. In sumis, in totâl diviers miliarts di euros (no miârs, no milions, MILIARTS) butâts a slas invezit di finalizâju ae cressite economiche, al lavôr, ae formazion e al Welfare.
◆ Ce us parial, se confrontâts cui 30 milions stanziâts par frontâ la emergjence provocade dal Coronavirus? Bêçs, par altri, gjavâts pe plui part di altris cjapitui di belanç. Dut câs, purtrop, al è ben di plui (o miôr, si varès di dî, al è ancjemò di mancul). Ven a stâi, il “nanisim politic” de aree furlane che al impedìs la rivendicazion di un “Plan pal Rilanç dal Friûl” par jessî fûr dal taramot economic e sociâl provocât de decressite infelice che e à colpît tal cûr cheste aree.
◆ Cemût si fasial a superâ la emergjence di cumò, ma cuntune vision ancje pal medi periodi? Il colp dal Coronavirus al varès bisugne soredut di un intervent a nivel talian, che il Stât al sta metint in vore par tutelâ e sostignî i lavoradôrs. Ma il rilanç de aree furlane al varà bisugne di un sfuarç suntun arc almancul di 3-5 agns: e a pensâlu e coventarès une Conference patrocinade de Universitât dal Friûl e vierte a dutis lis rapresentancis associativis, istituzionâls e politichis. Il so obietîf al varès di jessi prin di dut chel di condividi une analisi realistiche e oneste de situazion, par rivâ a meti lis fondis par un Plan di pueste, e determinâ lis risorsis necessaris a alimentâlu, individuâ lis strategjiis justis par vê un confront colaboratîf cul Stât par definî i imprescj juridics e la entitât di risorsis finanziariis di sô competence. Il secont teme al è dut câs chel di cjatâ une soluzion istituzionâl al “sot vueit furlan” lassât de margjinalitât dai Ents intermedis che a àn cjapât il puest des ex provinciis: cumò, di fat, a contin dome il “Palaç” regjonâl (che nol pense masse al Friûl) e Triest citât metropolitane. Cjatâ la soluzion al vûl dî sclarî ancje cuâl che al è il sogjet just par puartâ indevant la propueste di chest Plan tant necessari. Che al è dut fûr che un progjet antitriestin, parcè che Triest al à za realizât il so asset istituzionâl e al è za lât indevant cul so progjet par rilançâsi. La uniche soluzion pussibile e je une Regjon Autonome (che e je za) cun dôs provinciis autonomis (che a son di fâ) sul model Trentin-Sudtirôl (che al è garanzie di sucès). Une provincie dal Friûl (Gurize, Pordenon e Udin insiemi) e la provincie di Triest no son une sielte di cjampanilisim, ni di inimicizie, ma la uniche maniere par che il Friûl al torni a jessi finalmentri responsabil e protagonist dal so destin. ❚


text:
Movimento 5 Stelle
Un bariton par cambiâ musiche ae politiche furlane
Gnûf di esperience politiche, Domenico Balzani al à 49 agns e si presente ae Cjamare intal coleç uninominâl di Udin, definintsi tant che “esterni” dal Movimento 5 Stelle. Nassût a Alghero, in Sardegne, ma furlan di adozion di plui di 20 agns, al è artist liric e al insegne cjant e direzion dal spetacul al conservatori Tomadini di Udin (ma ancje a Vignesie, Cagliari e Lucca). Atenzion ai lavoradôrs autonoms e dipendents, famee e istruzion a son i ponts principâi de sô campagne eletorâl.
1. Lis Regjons a statût speciâl a àn di vê la pussibilitât di doprâ, intun rapuart di reciprocitât cul Stât, lis risorsis produsudis sul lôr teritori. No soi di chei che a acusin il guvier regjonâl passât, ma la autonomie de Regjon Friûl-Vignesie Julie e merete plui rispiet.Chei pats a somein plui imposizions che acuardis.
2. Intai agns o ai promovût incuintris e conferencis di confront tra lis minorancis sardis e furlanis. Di sart o ten tant ae mê lenghe, e la tutele des minorancis e je une dai ponts fers de mê campagne eletorâl. Il guvier centrâl al difint pôc chestis risorsis culturâls che invezit a son impuartants ancje pe economie. L’insegnament intes scuelis al va garantît e intensificât. A van dâts spazis oportuns sul canâl Rai 3, includût un telegjornâl par furlan.
3. A son invistiments impuartants di fâ in teme di infrastruturis. La autostrade A4 e lis feroviis a son un cuel di butilie pe economie. Se i traspuarts publics viers il teritori interni a funzionassin ben, i turiscj che a rivin a Triest cu lis croseris a podaressin visitâ ancje il Friûl.
4. No si è fate mai une politiche serie pes fameis. Si ‘nt fevele tant, ma cence mai tradusi lis peraulis in poiis concretis, tant che i aiûts aes maris che a lavorin (asîi nît gratuits, contribûts pes spesis di istruzion). Dal sigûr, cui che intai decenis al à creât chescj problemis nol pues jessi clamât vuê a guviernâ par risolviju. Voltìn pagjine!
5. Pal Movimento 5 Stelle dutis lis sieltis impuartantis a àn di jessi cjapadis cui citadins. La politiche si fâs cu lis personis, che no àn dome di jessi informadis ma ancje includudis, cussì che dai citadins a puedin vignî propuestis plui buinis di chês che a son su la taule. O pensìn a une Italie al 100% rinovabile. Il futûr al è un ambient net e san che al alci la cualitât de vite dai citadins, e chest al crearà gnûfs puescj di vore.


text:
Riservatece dai dâts
Il Comun di Sedean al garantìs che il trataments dai dâts - sedi chei che a vegnin cjapâts sù par mieç de pueste eletroniche o par mieç di modui eletronics, o in altris mûts - al vegni fat secont di ce che e proviôt la normative in materie di protezion dai dâts personâi.
Cheste sezion dal sît e à tant che obietîf chel di segnalâ cualis che a son lis politichis dal Comun di Sedean inte suaze dal tratament dai dâts personâi racuelts vie pe navigazion dal sît internet uficiâl dal Ent e dai portâi che al gjestìs, cence dismenteâsi dai dâts che a vegnin racuelts par telefon dai dipendents comunâi.
Daûr dal art.13 dal D.Lgs. 196/2003 (Codiç in materie di protezion dai dâts personâi) il Comun di Sedean, tant che titolâr dal tratament dai dâts personâi, al comuniche che:
- i dâts personâi, racuelts tal plen rispiet dai principis dal D.Lgs. 196/2003, a vegnin doprâts dome pal davuelziment dai servizis domandâts tal www.comune.sedegliano.ud.it inte suaze dai fins istituzionâi dal Ent;
- il tratament dai dâts al ven fat par mieç di proceduris informatichis e telematichis che a son buinis di tutelâ e di garantî la riservatece dai dâts furnîts e ridusi cussì al minim il pericul che al ven di acès abusîfs, di robariis o di disniçaments dai dâts stes, daûr ce che al stabilìs l'art. 31 e chei che a vegnin daspò dal D.Lgs. 196/2003 e dal alegât B dal decret stes;
- se i dâts personâi considerâts obligatoris no vegnin furnîts, la erogazion dal servizi no podarà jessi fate;
- il Responsabil dal tratament al è il Comun di Sedean, Vie XXIV Mai, 2 33039- Sedean (UD).


text:
Inte tratorie elegante a doi pas di Place Navone e in chê arude dal borc Centocelle, tra menù cun influencis di nouvelle cousine e bucatini ae amatriciana si respire “Aria di festa”.
Par doi fins di setemane, sîs locâi romans si son trasformâts in ostarie furlane deventant la mete par cerçâ il persut San Denêl. L’ostîr al propon imbinaments, plats realizâts pe ocasion e cercis tra lis taulis, al conte stagjonaduris e carateristichis, al vuide i comensâi ae scuvierte des culinis fofis che a dan origjin a cheste nestre ecelence. Si gjolt la delicatece taiade cul curtìs o cu la storiche taiadore rosse a manuele Berkel.
Fra i clients, Josef, un setantin rafinât e dai mûts zentîi, al sta fer intant che al nase il profum. Al osserve il colôr, dopo al cerce la sô fete di persut a voi sierâts. «Si disfe in bocje cence disfâsi», al dîs cun vôs creançose ancje cuant che al à di intervignî cuant che al viôt la femine impegnade a separâ in maniere chirurgjiche il gras. «Atenzion: chel al à di jessi!». In pension dopo agns di lavôr si insumie di tornâ in Cjargne e si vise cun nostalgjie la zoventût e il so lavôr di militâr.
Marie invezit e domande grissins e une tace di Ribuele Zale: «Cussì mi à insegnât la none che e jere de Basse». Emigrade pe bonifiche intal Agro Pontino «e calcolave il San Denêl il plat des fiestis».
Ricuarts e scuviertis si messedin tra lis taulis. Dopo al cale il cidin. Al è il moment di contâ i segrets par otignî chê dolcece e complessitât aromatiche sutile: «Il microclime particolâr dulà che si cjatin lis bavis des Alps Cjargnelis, il flât salmastri dal Adriatic e l’umit des aghis dal Tiliment», al sclarìs l’espert taiadôr. E cussì lis seradis-event a fasin viazâ il San Denêl cui siei profums, i siei savôrs e la storie dal so teritori dilunc di dute la penisule. Direzion Bari e Matera, dopo Napoli e Catania, par tornâ cu la nêf di Dicembar al Nord, su lis Dolomitis belumatis. ❚
Floriana Bulfon


text:
La fam e ven mangjant
✽✽ I segnâi a jerin clârs fin dal principi e noaltris ju vevin denunziâts subite, cognossint ben la sotanance di un ciert Fedriga al dôs Zaia. Tai ultins timps dut câs la prepotence leghiste, sostignude a plenis mans dai siei aleâts di guvier, si à mostrade in dute la sô realtât vergognose, adun cu la determinazion dal Carroccio a umiliâ la Regjon, sometintle aes smiris venitis.
✽✽ E podarès someâ une robe di nuie, ma la sielte di destinâ 100 mil euros a une societât venite pe organizazion di une manifestazion ciclistiche in Friûl e risulte cuasi cence creance tai confronts di dutis chês associazions che a vevin partecipât al bant pai contribûts dal assessorât al turisim. No par vie che une gare in biciclete e sedi di stimâ come pôc impuartante, ma parcè che la societât che si è adiudicade la sume e risulte chê che e à vût la cifre plui alte in assolût, in barbe a tantis realtâts che cun fadie a fasin la lôr ativitât e che de Regjon no àn vût un euro.
✽✽ Cualchidun al podarà rispuindi che e je dute invidie o ben asse, viodût che jenfri di chês realtâts al è ancje chest gjornâl che al veve presentât un progjet di difusion de “Patrie” intes realtâts ricetivis regjonâls: la pussibilitât che il turist, l’ospit forest al podès cognossi ancje l’aspiet culturâl e linguistic dal Friûl. Strani che la stesse iniziative e ves vût, l’an passât, la poie de Provincie di Udin, de organizazion di categorie dai gjestôrs di albiercs e e ves otignût un sucès straordenari, come marcât plui voltis di chel che al jere il president Fontanini. Al ven il suspiet che, cuant che si à a ce fâ cul furlan, te Zonte regjonâl a sedin pardabon pocjis lis vôs amiis o che a vignedin cidinadis intun marilamp.
✽✽ Nissune maravee, dal rest. A tirâ incà il cjaveç dal turisim al è chel stes assessôr Bini che al va indevant a ripeti ogni dì che bisugne fâ scuadre cul Venit in non di un Alt Adriatic tant bramât che al pues dome penalizâ la promozion di Grau e di Lignan, in pro di Jesolo e di Bibion.
✽✽ Metìn dongje ancje lis sirenis unitariis che a rivin puntualis di Verone e di Trevîs pe creazion di une Confindustrie dal Nordest, une idee che a cualchi ascar pordenonês no i displâs par nuie, viodût che al fâs di dut, ancje i salts mortâi de storie e de culture, par fruçonâ la idee di Friûl. Si inacuarzarês, duncje, che il progjet di distruzion de nestre realtât regjonâl al fâs simpri pas gnûfs e pericolôs indenant.
✽✽ Aromai o sin rivâts al paradòs, a operazions cence rivuart tant che chê che e met in man a une struture de Regjon Venit il davuelziment des pratichis peadis ai contribûts europeans intal setôr de agriculture. O vês capît ben: i nestris agricultôrs a varan di fâ riferiment al Venit par chel che al inten lis normativis europeanis.
✽✽ La robe che e fâs plui stomi di chest ultin at al è che, a part i conseîrs dal Pat pe Autonomie, nissun nol vedi dit «se o sin deventâts mats», nissun nol à dât un cic. Ma lis organizazions sindicâls ce stano a fâ, chês di categorie parcè tasino?
✽✽ No volarès che il cidin al fos segnâl di complicitât. Se e je cussì, disêtlu a clâr che us plâs di jessi sbranâts dal Leon. ❚
Dree Valcic


text:
MUSIS EMOZIONADIS “cun Mari Tiere par deventâ un esploradôr dal mont” – Infanzie di Culugne – I.C.Tavagnà
In chest percors di lenghe furlane su la scuvierte des emozions e je stade doprade soredut une metodologjie ispirade al metodi di Artigal che al jude i frutins inte produzion verbal in furlan intun mût cetant divertent e par chest une vore domandât dai frutins.
Zuiant a esprimi lis emozions i fruts a àn doprât la lenghe in funzion comunicative e creative par contâ, dramatizâ, zuiâ cu lis peraulis.
Il percôrs in lenghe furlane si inserìs e si ties intal percors anuâl di Mari Tiere ; al è stât sielt il Metodi Artigal parcè che al cjape dentri ducj i fruts te produzion verbâl in lenghe, al è une vore divertent e in cheste maniere i fruts lu domandin tant.


text:
Tancj dai miôr artiscj de musiche jazz e contemporanie a àn regjistrât in Friûl, in gracie de esperience inovative di Stefano Amerio
Doi agns fa a son stâts i vincjecinc agns de etichete, chest an a son i trente agns de fondazion dal studi di regjistrazion Artesuono, il lûc privilegjât des regjistrazions musicâls acustichis dal Friûl, de Italie e ancje di Paîs forescj. No si esagjere, al è dut vêr e al baste lâ intal sît internet par lei dut il storic e lis novitâts di cheste realtât ecelente che e si cjate a Cjavalì, ideade, realizade e puartade indevant cun grande passion e maestrie di Stefano Amerio, inzegnîr dal sun cu lis orelis di aur e un grant amôr pe sô tiere. Di fat, nol à mai pensât di trasferî la sô ativitât intai grancj lûcs de produzion musicâl, che in Italie a son par prins Milan e Rome. Al contrari, il so pinsîr al è simpri stât chest, come che nus conte: «Parcè mai musiciscj di chenti scuegnino lâ lontan par regjistrâ in maniere professionâl la lôr musiche? E inmò, parcè mai no pensâ che ancje i forescj a puedin vignî ca par imortalâ i lôr lavôrs musicâi? E je stade une scomesse, scomençade tal 1990, tacade tal garage di cjase cun cuatri imprescj, ma cun tante passion e voie di imparâ.» Nol jere l’unic in Friûl a tirâ sù un studi di regjistrazion, e jere cualchi realtât simil bielzà sul finî dai agns Setante, se no prime, ma Stefano Amerio al voleve menâ lis sôs competencis, nassudis a partî dai agns Otante, in chê nicje musicâl de acustiche, de musiche improvisade, dal jazz, de contemporanie. Un mont pôc cognossût chê volte, o risiervât a pôcs, che lui al à savût, e al sa benon, pandi ator pal mont. No si contin i artiscj internazionâi di dute Europe, des Americhis, dal Gjapon, di ducj i continents che e vegnin a Cjavalì, in vie Mulin Gnûf, par regjistrâ i lôr albums: Fresu, Bollani, Sosa, Taylor, Blay, Winstone, Konitz, Garland… la liste e je cetant lungje. «O ai tacât ancje jo studiant musiche» nus conte Stefano. «O levi a lezion di pianoforte di Glauco Venier che al jere ancje lui un zovin student plen di siums e tante voie di fâ. No ai durât masse, plui o mancul cinc agns, e lis mês passions mi puartavin viers la musiche eletroniche, la dance che in chei agns e leve tantonon. O fasevi basis musicâls pai cjantants che mi domandavin ancje di podê regjistrâ lis lôr vôs. O ai tacât cussì, cuasi par câs, cuntun prin regjistradôr a vot pistis. E daspò e je stade une vere scuvierte di une passion che mi motive cetant ancje cumò, in graciis di une setemane a Londre cu la parochie tal ’86, zovenut. E pensâ che no volevi nancje lâ. Invezit là mi si è viert un mont, e soi tornât a cjase cuntune schirie di rivistis su lis tecnichis di regjistrazion (in Italie al jere impussibil cjatâlis) e tante voie di metimi al lavôr». La grande svolte e je stade tal ’96 cuant che – cu la complicitât di Glauco Venier che al jere daûr a realizâ il so prin disc “L’Insiùm” – al è stât propit Amerio a regjistrâlu, a Cjavalì. A son vignûts daspò altris musiciscj furlans e no dome, tant che Amerio a chel pont al à pensât che al jere vignût il moment di cressi, cuntun grant invistiment par comprâ imprescj di nivel. Un grant sacrifici che lu à ripaiât di tante convinzion e voie di fâ, chê volte come cumò. Tant che chel garage cumò al à il miôr de tecnologjie de audio regjistrazion, e tra l’altri un pianoforte grancode Fazioli che al fâs gole a ducj i pianiscj che dal forest a vegnin ca di lui. «Un altri grant prodot che si realize in Friûl, o condivît ad implen la filosofie di Fazioli». E je une altre grandissime realtât che e met dongje Artesuono e il mont de editorie musicâl, ven a stâi la colaborazion strente cu la etichete mondiâl par antonomasie de musiche jazz e contemporanie – Ecm: Edition of Contemporary Music – che e à sede a Munic in Baviere, etichete discografiche che l’an passât e à festezât 50 agns, direzude di simpri di Manfred Eicher, un santon de musiche. «Al è stât il baterist di Osôf U.T. Gandhi, un altri grant professionist e amì, a inviâmi in cheste esperience che e segne un dai moments plui impuartants de mê cariere. Ancje in chest câs, determinazion e un pocje di fortune. Tant che Gandhi mi à puartât in chest studi nuie altri che Enrico Rava, trombetist che nol à bisugne di presentazions. Achì, là che al à regjistrât tal 2003 “Easy living” par Ecm, Eicher lu à scoltât e i è plasût. Cumò o colabori cun lui in maniere fisse e cuant che no regjistri achì, o voi par lui intai studis plui impuartants di Europe. Al è stât un onôr jessi stât tra i relatôrs invidâts al cincuantesim di cheste etichete mondiâl». Stefano Amerio, che al à di pôc rinovât il studi cun strumentazions de plui alte avanvuardie, al ten a ingraciâ ducj chei che, îr e vuê, a continuin a crodi e a lavorâ insiemi pal “miôr sun regjistrât pussibil”. Lungje vite a Artesuono! ❚


text:
Vere Glesie di Jesù
La Vere Glesie di Jesù (cinês 真[Zhēn] 耶[Yē] 穌[sū] 教[Jiào] 會[Huì]) e je une glesie indipendent, ma nassude in ambient pentecostâl, creade a Pechin, in Cine, intal 1917. Chei che a fasin part di cheste glesie no crodin inte dotrine de Trinitât.
Dotrinis principâls[cambie | modifiche il codiç]
Lis cinc dotrinis essenziâls di cheste glesie a son:
- 1. Il Spirtussant - "Ricevi il Spirit Sant, palesât dal fevelâ lis lenghis, al è la sigurece de nestre ereditât dal Ream dal Cîl."
- 2. Il Batisim - "Il Batisim fat cu la aghe al è il sacrament pe remission dai pecjâts e pe rigjenerazion. Al à di jessi fat in aghe curint tant che chê di un flum, dal mâr o di une font."
- 3. La Lavande dai Pîts - "Il sacrament de lavade dai pîts al permet di condividi une part cun Jesus. Al covente a visânus simpri dal amôr, de santitât, de umiltât, dal perdon e dal servizi."
- 4. La Sante Comunion - "La Sante Comunion al è il sacrament che al memore la muart dal nestri Signôr Jesus Crist. Nus permet di jessi part dal cuarp e dal sanc dal nestri Signôr e di jessi in comunion cun lui di mût che o podedin vê la vite eterne e che o podedin jessi risussitâts l'ultin dai dîs."
- 5. La Sabide: "Sabide, sietîm di de setemane, al e' un dî sant, benedet e santificât da Diu. Al a di jessi osservât,te gracie dal Signôr,par comemorâ la creazion e la salvece di Diu, cu la sperance dal polsâ par l'eternitât,in te vite a vignî."
A son altris cinc dotrinis che, zontadis a lis precedents, a formin lis dîs crodincis basilârs:
- 6. Jesù - "Jesu Crist, la peraule che je deventade cjar, muart su le crôs par l'estinzion dai nestris pecjâts, risort il tierç dì e lât in cîl. Unic salvadôr de umanitât, creatôr dal cîl e de tiere e unic Diu".
- 7. La Biblie - : "La Sante Bibie, formade dal Vecjo e dal Gnûf Testament, e je stade ispirade da Diu, e e je le uniche font scrite de rivelazion de Veretât Divine. Conten dutis lis leçs di compuartament a cui scugne conformâsi cui che al vûl vivi come un vêr Cristian".
- 8. La Salvece - "La salvece si oten cu la grazie divine traviers il crodi. Cui che al crôt, che al fasi afidament tal Spirt Sant par aspirâ ae santitât, onorâ Diu e amâ il prossim.".
- 9. La Vere Glesie.
- 10. Il Secont Avent: "Le Seonde Vignude dal Signôr sarâ tal Dî dal Judizi Finâl, cuant al vignarâ ju dal paradîs par judicâ il mont: i justs saran ricompensâts cu la vite eterne,i trists e i pecjadôrs saran danâts par l'eternitât."


text:
La “aventure” di Cristina Noacco, la medievaliste
di Cortâl che e insegne te universitât di Tolose, inamorade dal Friûl e des sôs aghis salvadiis
Cristina Noacco e somee une vore al Tiliment, il flum dai furlans, che e à cjantât te sô ultime vore leterarie. Ducj i doi salvadis e mai fers, di une bielece sclete e pulide, cun chel atrat che al ven di une nature libare, che no si pues frenâ, che no amet arzins, ni di pinsîr ni di ciment. «O vuei continuâ a vivi cussì, esplorant, cirint, nasant, ben savint che o sin ducj part di un zire zire ator maraveôs. La vite e je aventure», e dîs Cristina, che a ‘ndi à fat il so sproc, stiçade di un libri che i à cambiât la vite, indreçantle ae leterature francese de Ete di Mieç – che e insegne dal 2002 te Universitât di Tolose e a Albi – e ae scuvierte, continue e curiose, mai saceade, dal mont.◆ Cressude intun paisut di dusinte abitants, Cortâl di Reane dal Roiâl, cun rituâi e cjants leâts ae tradizion dal Friûl “salt, onest e lavoradôr”, Cristina Noacco, diplomade tal Istitût magjistrâl “Caterina Percoto” di Udin, si è po iscrite ae facoltât di Magjisteri di Triest par studiâ la leterature taliane e massime Leopardi, il so poete preferît.
◆ «Al è stât forsit chel malinconic passar solitari a sburtâmi a scrivi pinsîrs e ricuarts che a àn dât la vôs a cjampanis e cisilis, roie e temporâi – e conte -. A son la vôs di un inlidrisament, vivût cun fuarce e nostalgjie massime di cuant che, intal 1997, mi soi trasferide a Tolose, in France, par lâ indenant te aventure dai studis, dopo de lauree in filologjie romanze, cuntun dotorât di ricercje in leterature medievâl. Al è stât un romanç a dâ il svolt ae mê vite, personâl e professionâl: il protagonist al veve di riscatâsi denant dai voi de societât parcè che al trascurave il so dovê di combati. La rispueste, moderne, dal autôr – che e cjape dentri ancje la protagoniste feminîl, intun mont li che lis feminis a coventavin par fâ e tirâ sù i fîs, nuie altri -, mi à fat acetâ dal moment la sô ideologjie: partî ae aventure, no considerâsi mai rivâts».
◆ La aventure di Cristina e je tacade cu la traduzion par talian dal libri
che le veve tant segnade, Erec e Enide di Chrétien de Troyes (un dai prins romanzîrs a scrivi no par latin, ma te lenghe dal popul, ta chest câs la lenghe d’oïl, fevelade tal nord de France), e e je lade indevant cul dotorât di ricercje prime, po cul insegnament, la publicazion di libris su la leterature medievâl francese e la organizazion di cunvignis.
◆ Ae fonde dal so percors, e pant la voie di «no fâ la massarie come mê mari, di no jessi incaselade tant che femine sinonim di sacrifici, devozion e abnegazion. O vevi voie di jessi considerade pai miei pinsîrs. O vevi chê di cognossi, par imparâ a pensâ e a judicâ, magari par puartâ un modon ae costruzion dal savê e par condividi il plasê dal savê. Cuant che a di un congrès internazionâl di leterature medievâl, a Garda, un professôr di Tolose mi à proponût di iscrivimi ae sô universitât par continuâ i studis cuntun master e daspò cuntun dotorât, no mi soi lassade scjampâ la ocasion di svolâ vie dal nît».
◆ Te citât francese, la cuarte dal Paîs par numar di abitants – cuasi 500 mil, cu la perifarie -, Cristina, cognossude tant che “L’Italienne”, e à cjatât plui di ce che e sperave: «Il gno jessi femine e foreste al stice curiositât e interès. Plui voltis o ai fat intervents a Radio Mon Païs, la radio indipendente ocitane dal puest, e intes librariis. L’insegnament de leterature francese medievâl te Universitât mi permet di confrontâmi cuntun public di students adults. Cualchi volte a fasin bocje di ridi pal gno acent. Dut câs, nol è râr che une volte finide la formazion, o prime, a deventin ancje bogns amîs. O sint di vê trasmetût a chescj zovins un pocje de mê passion pe sfide, la determinazion e la gjonde dal lavôr che al paie, simpri».
◆ Intal 2015, pe medievaliste furlane si è vierzude une gnove puarte: chê de espression personâl. «O ai cjatât il cûr di publicâ chei pinsîrs che o scrivevi di sere o in tren, par svilupâ cualchi domande esistenziâl o par fâ sbrocâ la nostalgjie, par pandi gjondis e soferencis che o vevi dentri. La mê prime racuelte si intitule Morâr d’amôr. Albero d’amore. Come ogni morâr, ancje il gno al è formât di Lidrîs, là che o conti l’amôr pal gno paîs; Ramaçs, val a dî lis aspirazions (l’amôr, il savê, Diu); Butui, l’inizi di une sperance che e à ancjemò di sflorî, biel che la ultime sezion,Fueis, e fâs riferiment ae pierdite des ilusions e al distac dal çonc, come lis fueis che in Autun a colin lontan dai ramaçs, cussì come che ogni emigrant si slontane a malincûr de sô tiere. E je propit cussì: cundut che mi plâs lâ pal mont, scuvierzi e imparâ, mi sint une esiliade, ancje se volontarie».
◆ Cristina no à smetût di componi viers, ma e scrîf di plui in prose, e e sta cirint un troi che ju meti adun, come che a fasevin tancj poetis de Ete di Mieç. Il leam cu la sô tiere al è ancjemò il teme che i sta plui a
cûr insiemi a chel de ricercje dal vêr, peade al desideri di tornâ a scuvierzi la spiritualitât dal creât.
◆ «Stant in France, o ai tacât a scrivi par furlan, a rivalutâ la lenghe che a dopravin par sberlâmi di frute, ma che cumò o ricognòs tant che lenghe dal cûr, che mi permet di contâ miôr ce che o ai dentri di me e ce che al è ator di me, par capî di indulà che o ven e par savê indulà che o voi. E je la lontanance che nus fâs desiderâ di tornâ, e jo o cîr di fâlu plui che o pues, parcè che pûr fasint un mistîr che o ami, al è a Cortâl, in Friûl, che mi sint a cjase». Ancje se al è un Friûl che al va a cessecûl, e osserve. «Il Friûl dal pinsîr politic dominant e i furlans che i van daûr, si stan sierant. O riscjìn di pierdi lis fondis che a àn permetût a cheste tiere di cressi: il dâ acet, il scambi, la impuartance de culture pe cressite de comunitât».
◆ Une comunitât fate di mil vôs diferentis che Cristina Noacco e à podût scoltâ traviers des mil vôs dal Tiliment, contât tal so ultin libri dopo vêlu percorût in biciclete e a pît, de fôs ae sorzint. «Il viaç dilunc dal flum mi à insegnât a fermâmi, a cjapâ sù ducj i particolârs(naturalistics, linguistics, storics, artistics…) che a fasin la nestre culture, complesse e stratificade tant che un jet di gleriis milenari. La nature mi à fevelât de umanitât che e je cressude tor dal flum. Di simpri, il Tiliment nus invide a rispietâ l’ecuilibri sutîl che al è tra nature e l’ûs che a ‘nt pues fâ l’om. Vuê, chê vôs li e je scjafoiade dal rumôr dai bêçs. L’om al capirà masse tart che il vêr patrimoni al è chel che al sta tibiant. Lu dîs pensant in particolâr a cui che di resint al à rinunziât a promovi il Tiliment tant che patrimoni de umanitât par podê continuâ a inmaneâ garis di machinis sul so glereâl… O auguri a ducj i furlans che a àn a cûr il flum di vierzi il cûr e di agjî di consecuence».
◆ E des aghis furlanis («une sorprese cence fin»), la medievaliste di Cortâl e larà indenant a ocupâsi. In cantîr, di fat, e à un gnûf libri. «A corin in lûcs pôc frecuentâts, fin segrets, di une bielece fûr di misure. Esplorantlis, mi sint tant che une bestie salvadie che e nase la sô tane par cirî il cjantonut miôr par lâ a parâsi e sintîsi a cjase». Cristina Noacco e va indevant cu la sô aventure. Cence polse, seneose di cognossi, cun cûr e cjâf vierts ae maravee.ssi, cun cûr e cjâf vierts ae maravee. ❚
«De leterature de Ete di Mieç o ai imparât a vivi e a scoltâ la nature»Erika Adami
La “aventure” di Cristina Noacco, la medievaliste